text:
#00F - Copa América Final: Who will win?
#00F - Copa América Final: Who will win?
The final will be played Sunday night. So, I would like to see some predictions: Who will win?
For Leonel however, it's a different question: Argentina will beat Brazil by how many goals? And another: will Leonel Messi be the MVP of the tournament?
Leonel, si Brazil kale, m'a pote yon ti te vèvenn pou ou!
Sa se premye bagay m'ap di. Mwen pat rive konprann pouki mwen pat ka pale nan lakou-a. Anvan nou kite tout lòt vye lide pase nan tèt nou, banm kouri di admin i te kontakte mwen pou li mande mwen sak pase: èske m'ap fè yon kanpe sou patisipasyon mwen sou fowòm nan. Mwen te eksplike li pwoblèm mwen.
Jounen jodi-a mwen reenstale "browser" mozilla mwen olye sa ki gen logo ti ronn jòn lan, mwen pran gwo M bleu-a. Mwen rive konekte san pwoblèm nan haitiforever.com. Mwen pral teste lòt fenèt yo pou m' wè si tout bagay ap koule tankou lwil.
Bon se nan seksyon espò mwen ye. Antan gwo fanatik brezil (tout ekip brezil yo) jenn tankou piti, mwen pa gen pwoblèm pou mwen pale ak fanatik lòt ekip. Mwen te gade match ekip Brezil nan lakou Ottawa, Josemer Altidore kale ekip mwen an. Mwen kontan pou li.
Pou Copa america menm. Pito m' tann match final la. Ma fè kòmantè apre chanpyona-a.
M'ale
Guy m' nan lakou-a
Palmis
jan mwen wè ekip Ajantin lan bimen Mexique la, Brezil mèt ranje kò li. Mwen ta renmen wè li kale Lajantin byen kale, men map di franchman mwen panko wè ki jan li pwal fè sa. antouka, an nou tan dimanch 4 h.
Na kominike apre.
Serge
Se pa de en bimen ke Ajantinn pwal bimen ti ekip maren sa yo. Yo mEt sote ponpe, antEman an pou katrE kanmenm...
Ekip Ajantinn sa'a se li ki te sipoze jwe nan koup di monn nan. Men, vakabon yo rele Pekerman nan, pat mete Veron ak Zanetti paske yo se de bon zanmi. E, Veron te batay ak Solin. Misye te comEt oun pakEt erE lE li pa mete Messi, Crespo ak Tevez ansanm nan match Almay nan...
Se domaj, ekip sa'a gen de twa nEg ki pap kab jwe next koup di monn nan. paske yo gentan travEse trantEnn yo. Se domaj kifE domaje.
Antouka, pou Bresil genyen, fOk li jwe defans sElman esperan ke match lan ap rive nan penalty.
Mwen pa kwE istwa David ak Goliat nan posib ditou. Mwen konnen ke Bresil se youn sEl ekip li vle jwe kont se Ajantinn. Men, sorry, nimewo sa twO gwo pou pye brezilyen yo!!!!
Leonel
Lan pawòl foutbòl lan, se pa de sezi mwen sezi li kòmantè fanatik Brezil yo. Se premye fwa mwen wè yo tout lan cache! Gen lè 5 etwal lan fè yo tout sou. Yo pa di sa yo abitye di lè ge yo klè!
Sepandan, etan dòne ke mwen menm se "kontrèryen" mwen ye, m abitye sipòte ekip ki gen mwens siksè an, kidonk Ajantinn. Men, kòmantè fanatik Ajantinn fè m mande si yo pa gen twòp konfidans. Paske, match lan se yon match kap trè di, e Ajantinn bral gen anpil pwoblèm ladan l. Mèm si gen de twa sipèsta ki pa la soukote Brezilyien yo, gen yon bann gwo jwè ki la toujou. Malgre ke gen de twa ladan yo, tankou Robinho, ki poko janm konprann ke foutbòl lan se yon jwèt kolektif li ye. Mèm si Ajantinn, daprè sa mwen wè, gen anpil chans pou l genyen match lan, li ka rive lan penalite. Men, sa pa ta etone m ke match lan sanble ak premye mitan match Ajantinn/Meksik lan. Lan final, mwen prevwa Ajantinn ka pi efisyan "efficient" lan match lan e ka genyen l, ke se lan penalite ou pa.
Rete apreprè 25 minit anavan lè verite a . Na wè. Mwen pa konen si wap gade match Chili-Nigeria , kateori mwens pase 20 lane. Bèl match. Men Chili ap menen 1 - 0, men li klè gòl Chili se abit la ki bay oli, paske jwè te "off side". Nou pwal nan dezyèm mita lè siplementè a pou 15 lòt minit.
Mon chè, mwen kwè nan 3 lòt lane, nou pral gen yon jenerasyon jèn jwè foutbòl nan tout peyi. Se pwal bèl bagay nèt. J[en ti jwè sa yo anfòm tout bon! Nèg pap konen ki ekip pou chwazi alavans pou genyen. Na pale pita.
Serge
Less than 10 mins into the game, Brazil just scored through Baptista. But the author of the goal was really Elano. His pass to Baptista, about 65 yards if you believe Ray Hudson, was as perfect of a long pass as you can see. And Baptista made a shot, equivalent to a winner in tennis, that the Argentine goalkeeper could do nothing about. Unfortunately, 33 minutes into the game, Brezil lost his best player on the field, Elano, to injuries. Brezil will likely not be the same team for the rest of the match.
Sorry, but I was wrong! As I typed this message, Ayala scored an own goal and Brezil is 2-0 against Argentina. What a second half it should be! But as usual, Riquelme is disappointing. The first open goal he should have scored, it missed it reducing Messy to try to play like Robinho. And of course, Veron is playing like he normally plays, below his inflated reputation.
An sib, paske brezilyen yo ap bare. E a la swit, yo pike devan. Se youn trE bon estrateji ke ajantinn sipoze contrecare si yo vle tounen back nan jwEt la'a.
Leonel
Les plus justes ont un pied en avant...vers la sortie victorieuse qui sait?
Lionel...So far cher ami, les plus justes semblent vouloir se sauver avec le trophée...
I am speechless.
Na pale apre match la.
Now Lionel talk to me
Copa america Champion under the leadership of coach Dunga. Les ceptiques sont confus.
Let's the game begin.!
oh!
[quote]Se pa de en bimen ke Ajantinn pwal bimen ti ekip maren sa yo. Yo mEt sote ponpe, antEman an pou katrE kanmenm... [/quote]
oh!
[quote]Ekip Ajantinn sa'a se li ki te sipoze jwe nan koup di monn nan. [/quote]
oh! oh!
[quote]... ... ...[/quote]
anmwe!
[quote]Antouka, pou Bresil genyen, fOk li jwe defans sElman esperan ke match lan ap rive nan penalty. [/quote]
woy!
[quote]Mwen pa kwE istwa David ak Goliat nan posib ditou.[/quote]
Fok ou kwe nan Labib wi!
[quote]Mwen konnen ke Bresil se youn sEl ekip li vle jwe kont se Ajantinn. [/quote]
Mwen pa konnen pou ki sa!
[quote]Men, sorry, nimewo sa twO gwo pou pye brezilyen yo!!!![/quote]
Ou kwe yon sel te vevenn sifi?
Se pase m'ap pase! Mwen soti Charlotte, mwen pase Washington jis atan pou mwen we yon ti ekip bimen yon gwo ekip. Mwen pa konnen non ekip yo. Lele, di'm sa yo ye souple. Mwen sou wout Noujeze nan dis minit. Map jis pran tan pase nan jaden zanmi mwen pou m grap de twa fey venvenn.
oh! oh! oh!
Ala yo sa !
Lè yo rele lwa yo se pa Hogu ki monte chwal la
Ala yo sa!
Ala yo sa!
Jete dlo, jete dlo men fòk ou konn kijan si w pa inisye.
Men Lele di li wè pou ti ekip la. antèman te a 4è
Apre 4 è gen yon lwa bèbè k' monte Lele
Ala yo sa!
Se dòmi m' t'ap dòmi leve mwen leve lespri-a di mwen ekri kantik sa pou Lele .
Bresil champion Copa America.
M espere ou te gen anpil Valium lan kay lan yèswa! Si se yon konsolasyon pou wou, fò Bazile pèdi djòb lan. Dunga sanble avèk yon ti geni wi kounye a. Ajantinn bezwen yon antrenè tankou Dunga ki kab pran responsablite mete jenn jwè ki ka pwodui, olyede veteran tankou Veron e Alaya ki bezwen retrèt yo lan ekip Ajantinn lan. Jenn jwè Brezilyien yo yè, tankou Wagnè Love, Baptista, avèk Alves, montre ou ke granmoun Ajantin yo paka kenbe lan kouri avè yo. Defens Ajantinn, sitou Ayala, se degajman an katastwòf sèlman yo tep fè yè kont jenn timoun Brezilyien yo. M kwè kounye a, fanatik Brezil yo a finalman montre respè pou Dunga e sispann reve de tout Primadona ki lan ekip lan, ki dèfwa fè ekip Brezil lan sanble avèk ekip Ajantinn montre yèswa a.
Malgre se gwo fanatik Brezil mwn ye, franchman, lèw mwen te kon wè jan lajantin jwe, mwen pat kwè Brezil te ka kale li Pa paske li pa gen talan, men paske ekip sa jèn e manke eksperyans sa dapre mwen.
Men, alakontan mwen kontan mwen te mal wè bagay. Leonel, mwen byen regrèt sa.
Ayè nan aswè, mwen tap koute Radyo Soley. Guy Delva te nan mitan yon veritab kanaval: tapay nan lari a, mizik, pawòl anpil. Nan tout lari a, sete "Viv Brezil!, Viv Brezil". Guy Delva di moun pat kapab sikile .
Serge
Ajantinn pat ka fE otreman ke atake ak tout resous li ki mete defans nan a la kiye piblik.
Mwen remet demisyon'm kOm pi gwo prediktE nan Ann Pale. Mwen te panse ke Ajantinn t'ap gere pike devan an pi byen. Mwen te panse ke yo tap jwe ak tout defans yo e de mitan teren at least. Men, yo bay match nan depi nan kat minit. Se te kOmansman dezas la. Paske, Football pa baseball. GOl yo se youn pa you ke yo eskO. Oun ekip paka fE kat gOl oun sEl kou. Kidonk, lE oun ekip make youn ak de gOl sou ou nan youn final sitou. FOk ou atake pou'w redui esko'an. Kidonk apre dezyEm gOl mwen panse ke David kale Goliath vre.
Dunga te gen youn pi bon estrateji. men sa pa vle di li pi bon non. Paske, se pa de brezilyen ki pa't renmen chwa misye kOm antrenE. Li antrene menm jan ke li te jwe. Anpil Pye, bare, epi pike devan. Estil sa'a li mache pou Amerik. Men, nan Mondyal kote se estil ewopeyen, li better varye estil la.
By the way, apa'm te anvayi ak brezilyen. JG, Guy, Serge, Tidodo, Shelony, talE menm Michel ap vinn nan kO'm tou. Men, nou pa't di youn mo anvan match... Se apre kabwEt kole, nou konn non bEf yo
Leonel
Leonel, monchè, mwen pataje doulè lan rivalite brezilyien ak ajantin an. Oumenm avè m nou lan menm kan. Diferans lan sè ke se pou yo revoke Basile pou move strateji. Se li ki pèdi match. Dunga bat misye devan dèyè.
Mwen pa dakò avè w sou jan ou te wè match lan. Makaj brezilyen yo fè sou Messi, Riquelme avèk Tevez dekontrole yo sou lepwen ke Messi vinn pèdi konfyans lan lòt jwè yo, sitou Veron. Sa vinn fòse Messi pou lap eseye pase lan mitan twa jwè bresilyien alafwa, olyeke li eseye pase balon an bay yon lò jwè ajantin. Se rezilta gwo strateji Dunga a, ke oun fwa li destabilize mitan teren Ajantinn an, Brezil vinn kontwole tout mwatye teren pal lan epi li ka vinn viv sou dagajman Vagner Love ak Elano ki pèmèt spektakilè pas ke li bay Baptista an avèk pas bay Alves lan.
Lòt pwoblèm lan, mwen te eksplike l lan youn post avan sa. Dunga bat Basile pou vitès jwè l yo ki pi jenn, e ki pa primadona, konparativman a "senior citizens" Basile yo: Veron, Ayala, Zanetti, etc. Messi bon, men li bezwen ankadreman jenn jwè tankou l. Anplis, Tevez ak Riquelme deja montre ke lan gwo match, siotu lan koup dimond lan, yo febli e yo paka reponn. Ajantinn bezwen yon entrenè ki pral prepare jenn ti jwè - ou wè gen anpil deja lan under 20 ekip lan - ki ka kouri ak jenn bresilyen yo e lòt jwè ewopeyen yo. Men si yo kontinye kenbe Basile, ou mèt al kòmanse ranpli sousòl lakay ou an ak fèy venvenn. Ajantinn pap ka pèfòme lan match final gwo tounwa yo.
Retire Basile pa retire Basile Ajantin sipoze al reantrene pou li vin jwe boul ak Brezil. Bon ! yon ti konsèy fòk ekip Brezil la ouvri yon kan fòmasyon pou fanatik li yo. ti kou a se Imilite 101. Premye elèv mwen sigjere pou al nan klas sa-a se Lele, dezyèm la se Ti dodo. Lè Brezil ap bay men kou-a mwen al ladan. Ann atandan kite mwen ponmen zèl mwen
Palmis
Leonel, m santi soufrans ou. Se konsa mwen te ye an 98 lè lafrans te bimen Brezil. Kidonk, pran kouraj, you jou wa triyonfe tou. Sèlman kounye ya kite fanatik Brezil yo triyonfe.
Ana!
Sanble se pa fanatik Ajanten sèl ki pèdi, fanatik foutbòl yo pèdi tou. Nou panse boul la ta pral sikile nan tou de filè yo. Nad, Brezil manje tout marinad.
M'pa konn si se Dunga ki montre jwè-l yo jwèt Ajanten an oubyen si se jwè Brezilyen yo ki li jwèt Ajanten an poukont yo. Nou te ka wè kijan Brezilyen yo te li pifò pas Ajanten yo te vle fè sou teren an. Se konsa nou te konstate Brezil te gen kontwòl jwèt la depi siflèt la koumanse match lan jouk sa kaba.
Mwen te fin kwè ekip Brezil sa te se you ekip maren tou, men Ajantin fè-m chanje lide-m. Malgre ekip sa chamyon si se mwen ki te nan plas Dunga m'ta bay Love jwe you sèl mitan. Malgre se misye ki Mennen premye gòl Brezil lan nan kòmansman match lan.
FOm Omanse ak Tidodo. Se pa paske Ajantinn vinn ak oun ekip granmoun kOm ou di ki fE yo pEdi. Men, KOm Baptista di nan entEviou ke'l fE aprE match. Li deklare ke match la te ka ale the other way. Yo menm, yo te vinn ak oun systEm trE defansif ki fokis sou Riquelme ak Messi. CE ta di, genyen de moun at least ki ap veye de nEg sa yo depi yo gen boul nan pye yo. Pandans tan, yo kite oun mitan teren ki kapab lanse boul la nan kont atak pou Baptista ak Robinho. Fortunately, li mache nan kat minit de je. ki vinn fOse Ajantinn atake plis pou'l egalize. LE sa'a, li vinn kite ke Milito ak Ayala pou defann. Se konsa jwEt sa jwe. Si ou atake ou pa eskore. Ou bay lOt ekip lan plis chans pou'l make.
Se oun sistEm ki le pli souvan mache lE ou ap jwe kont oun ekip ofansiv. Se oun estil ke Itali adopte depi lontan. Kote li kapab fE match nil ak oun ti ekip. Men sepandan, si se oun gwo ekip, li gen plis chans bat.
Mwen sonje wE sa tou ak repiblik Tchek kont Danmak nan koup dewOp. Kote opwen de vi endividyEl ak kolektif, Danmak te siperyE. Men nan match la Tchek yo aplike menm teknik sa'a. Yo kite Nedved nan mitan teren ki lanse boul la pou Barros ak Kohler an avan lE gen oun Fast Break.
Nan Match lOt jou'a, Brezil parEt kOm oun underdog. Kidonk li te kapab aplike taktik sa'a paske li pat gen anyen a pEdi. Donk, entimide jwE Ajantinn pa komEt oun pakEt fot, e itilize long ball pou kont atak.
DaprE baptista ankO, menm lE yo en zewo, jwEt la te kapab vire lE Riquelme rate de gOl ke youn nan yo te frape nan poto.
Donk, mesye, kounye'a nou tout ki te kache, ap kouri louvri gOj nou laj. Men kote nou te ye? Ala traka papa! KifE tou den kou, nou te wE Brezil jwe bEl foutbOl etsetera... Mwen dakO ke Brezil te gen oun taktik ki pi pratik. Men, mwen pa panse ke yo te jwe ke sa. Etan done koup la nan men yo. Mwen dakO ke jwEt Dunga'a ki tipikman Dunga. Men, pa panse se youn stil ke Brezil ap adopte estil sa'a. Paske, se oun estil ewopeyen. Li pa sid ameriken.
Se domaj ki fE domaje. Gen lE se pou Mexique te jwen avE Brezil pito, pou'l te kOche'n ankO .
Ana, apa'w te vivan toujou. Sa se restan Bouli, paske mwen pat jan'm tande'l anvan. Kounye'a, yo tout ap sot anba tE aprE yo te rantre apre ronf Mexique la . Antouka, mwen kontan wE ke nou back!
Nou pa gade koup di monn U-20 nan Kanada'a. Brezil, ABSAN!!!!!
Leonel
Leonel,
Pa gen anyen nouvo osijè taktik sa. Premyèman, Basile pat prevwa l, pouli te mete lòt jwè pou Messi fè pas bayo, olye ke Messi eseye pase lan mitan twa defansè Brezilyen. Se la w ou wè ke Messi pa gen eksperyans, se yon jenn jwè li ye. Dezyèmman, lè yon defans voye twa jwè sou yon atakan, ekip li oblije abandone defann yon lòt zon ke twa atakan sa yo tep defann. Se yon gwo risk li ye. Ajntinn pat explwate feblès sa ditou. Olye de sa, yo - Messi, Riquelme, Tevez - eseye enpoze fòs individual e taktik yo ki tonbe devan fòs twa defansè Brezilyen. Mesye Ajantin yo bon, men yo pa osi bon ke sa. Dayè, mwen pa konnen oken group jwè foutòl dan le mond antye jodi a ki ka fè explwa sa. Repons lan se voye lòt jwè al explwate twou vid makaj defansif lan kite.
Deplis, malgre makaj sou Riquelme an, misye te genyen anpil opòtinite poul te fè gol ke li rate. Kidonk, makaj la poukòl pa detèmine rezilta match lan. Se abitid Riquelme pou li pa briye lan gwo match. Si Manchester United pran l, sa pap etone m ke abitid sa kontinye. Paske, lan Koup di Mond 2006 lan se te menm bagay lan. Misye te desi mwen anpil.
[quote]Li deklare ke match la te ka ale the other way. [/quote]
Tout match a nivo sa toujou trè konpetitif e ka ale anfavè nempòt ki ekip, paske souvan se lan penalite yo fini.
[quote]Mwen te fin kwè ekip Brezil sa te se you ekip maren tou, men Ajantin fè-m chanje lide-m. Malgre ekip sa chamyon si se mwen ki te nan plas Dunga m'ta bay Love jwe you sèl mitan. Malgre se misye ki Mennen premye gòl Brezil lan nan kòmansman match lan.[/quote]
Mwen pa konprann kritik ou fè de Love lan! Misye jwe yon bèl match lan defans e ofans. Dayè, mwen te konprann ke se Elano ki te fè pas 65 yad lan bay Baptista pou yo te fè premye gòl lan. Love, sou lèl goch lan anjandre dezyèm gòl lan, lè li pran boul lan depi lan teren Brezil lan aprè yon kontatak, li travèse lijn medyan lan, drible yon jwè epi fè pas la lan kare reprasyon an bay Alves ki fè gol lan. Petèt mwen konfon bagay yo. Fèm konnen.
Declarations from Dunga, Brazil's Team Coach
El DT de Brasil y un emotivo discurso
AFP
Maracaibo – Dunga, el seleccionador de Brasil, atribuyó al trabajo y sacrificio de sus pupilos el título de la Copa América Venezuela 2007, luego de vencer por 3-0 a Argentina en la final, este domingo 15, y dedicó la conquista a los niños en situación de indigencia.
"Esta consagración es para los niños de Sudáfrica, Ruanda, Palestina, Israel, Brasil y todo el mundo para contribuir a llenar de amor sus corazones, llenos de pureza, sin maldad y que anhelan la felicidad, la paz y un futuro mejor", señaló el DT en la conferencia de prensa posterior al juego.
Asimismo el novato timonel, de 43 años, negó que se tratara de una estrategia declarar a viva voz que Argentina era el favorito a la corona. "Por lo demostrado en los partidos anteriores, por los goles que marcó y por el rendimiento de sus individualidades era el favorito, pero la final es un solo juego de 90 minutos y se resuelve en favor del equipo que sepa hacer mejor las cosas en ese lapso", apuntó el conductor del 'scratch'.
Consultado respecto de las falencias del rival y las virtudes de su equipo, Dunga consideró "una falta de respeto decir lo que le faltó a Argentina, porque es una selección muy grande". Sin embargo, explicó los aciertos que guiaron a los 'canarinhos' a su octavo cetro del certamen más antiguo del mundo a nivel de selecciones.
"Cada entrenador conoce las opciones que tiene dentro de su plantilla y en esta ocasión la fortaleza del ataque fue una de las armas decisivas que nos permitió responder a las expectativas", indicó. Dunga observó que Brasil "fue creciendo en plena competición", pero dijo que desde el principio hasta el fin su volumen de juego le permitió crear "varias chances de gol".
Tras conquistar el primer título como entrenador, Dunga ponderó la jerarquía de sus jugadores e indicó que "si llegaron hasta aquí es porque son vencedores y el 3-0 es absoluto reflejo de ello", pero muy especialmente "el premio al trabajo y a la humildad".
Finalmente fundamentó la inclusión de Daniel Alves, para quien "era el momento oportuno para enviarlo a la cancha porque Argentina estaba dejando espacios y él tiene progresión, velocidad y llegada". Alves, quien reemplazó a Elano al minuto 34 por lesión, convirtió a los 69 para registrar la goleada sobre Argentina. [/quote]
Tidodo ou gen rezon se Love ki te koupe teren-an (liy medyan lan) pou l'al fè pas la lan linèt ki te genyen ant de defansè Anjanten yo bay Alvès ki make gòl la.
Koulye-a, Eske Brezil ap kenbe estil foutbòl sa-a. Mwen pa konnen, men pandanke se Dunga ki antrenè-a, mwen panse nou mèt kòmanse abitye tèt nou nan wè Brezil jwe sistèm defansif sa-a. Dayè, tout pandan y'ap kritike Dunga-a. Nan repons li yo, gen yon zanmi mwen ki di m' li reponn: "Si nou konnen se nan foutbòl ti chèlbè roule boul n'ap rete, Brezil pap genyen okenn chanpyona nan konpetisyon entènasyonal k'ap genyen nan 10 ane k'ap vini yo. Bon misye ka pa reyisi menm jan li ka reyisi tou si li kite plas pou aspè endividyèl yo rekonèt nan foutbòl Brezil la.
Gen boul k'ap woule O Brezil men mwen pa gen chans wè okenn nan match yo. Mwen konnen Ayiti te fè match Nil ak Ajantin enpi li pèdi devan Kolonbi 1-0 nan jwèt panameriken an. Mezanmi Jamyik kale ajantin 2-0 nan panam, Lele Tidodo ak lòt yo, sa k'ap pase konsa kay vwazen ?
Anwetan final la, Brezil te jwe tout chanpyona tankou you ekip maren. Al fE you lOt kout je ankO pou wE. Menm fanatik Brezil yo te panse yo ta pral kenbe kE yo nan men yo pou final la. Pa vre Jude?
ProfEt Lele, nEg te gade de twa match ki fE-m te ka pran chans di de mo apre chanpyona. Tele Santana
antrenE Brezil nan mondyal 82 an te fE-m sispann metye fanatik ankenn ekip ki pa Ayiti. Depi mondyal 82 an
si se pa Ayiti k'ap jwe m'vin fE tripotay gade bEl mEvEy. DaprE sa-m te obsEve nan dEnye minit match Brezil
ak Iriguey a, Brezil te gen ase jwE sou ban pou-l pa-t rive nan penalite epi Love te plis sanble you defansE k'ap
degaje boul pou Iriguey menmjan ak Seginio pou Itali an 82.
M'panse Dunga te gen plis chans ak ekip sa pase si-l t'ap eseye fE Brezilyen k'ap evolye en EwOp yo jwe menm taktik sa.
Nou konn kijan RobEto CalOs ak Kafu renmen monte kite pOt dEyE yo louvri! Se t'ap bEl mEvEy nEt.
Jude ou mEt site non jan ou vle. Mwen te plis vle you peyi tankou Venezuela, Panama fE you kout bEk, men se sou chElbE
yo te ye.
Mwen regrèt mwen pa wè match sa. Dapre atik la nèg yo fè bèl mèvèy sou teren an men se te yon chand'batay tou. Kilès lan nou ki te wè match la? Pataje enpresyon nou.
Bravo pou jenn ti jwè ajantin yo (sanble Lele te telefone yo). Yo pran desepsyon pa ekip granmoun yo (0-3), yo tounen li tèt anba (3-0). Sa se yon bon fòtifyan pou Lele!
N'ap tann match final kont tchèk yo.
Mwen sèten Lele pa pral fè prediksyon...
Bon, ou wE, ti mesye U-20 sa yo pa tElman montre'm ke yo enpresionan ditou. Mwen te gen espwa sou gwo mese yo. Paske, mwen te panse ke ekip sa'a se te reyElman oun ekip gayan ke li te ye. Paske, li pat vrEman gen twou apa de gadyen an. Men elas, nou fE flay.
Pou ti mesye U-20 yo, yo sipoze apwoche match la san awogans. Kite tchek yo pike devan. Yo menm, yo sipoze kontwole mitan teren pa oun seri de attak an triang. Oun tipas kout swivi de oun long pas. Pa atake akdefansE yo. itilize mitan teren an ak avan yo. Eseye evite sant boul anlE paske ewopeyen yo pi wo. An plis, pa konprann ke match nan fini emnm si ya'p mennen pa de a zewo. Paske, ewopeyen kapab jere oun match pandan oun ekip ap mennen de gOl sou yo. Yo pa dekouraje fasil.
Guy, li pi fasil pou Ajanten jwe kont ekip ewopeyEnn ke sid amerik. Sid ameriken yo jwe preske menm jan. E se sa ki fE Dunga chanje jwEt la. Li pa panse ke jan yo jwe a pwodiktif. E se pou rezon sa ke ni Ronaldinho, Kaka ak Adriano pat vle patisipe. By the way, wmen panse ke estil Dunga'a pi reyalis men mwen renmen wE bEl jwEt tou. Kidonk, oun happy medium ta'p reyElman pi bon.
Pou final la, mwen pa wE kijan tchEk jwe. MEn, mwen panse ke yo af jwe anpil fast break. Kidonk, mwen ta'p kite nEg yo devan an bat yo ak atak endividyEl e anpil fent. SE ta di, ou montre ke'w pwal santre. Men, oun fE sant lan an retrE pou moun ki nan deyO gwo kare'a.
Ma'p swiv, pou'm wE si nou pa pwal lakay nou ak koup sa'a. Paske, san'm deyO. Mwen toujou konvalesan...
Leonel
Antouka m'ap fE kOmsi mwen pa konprann.
Lionel, apa Basile se estrateji jal Meriken an (Petraeus) li te chwazi jwe nan final Kopa. KifE misye te di Ayala si ou
paka bat yo ou mete ansanm avE yo.
Konsole-w ak u-20 yo. Antouka pa bliye Tchek ak ansyen Yougoslavi se peyi ki te toujou bay bon boul nan mondyal yo.
Dabitid se move abitraj byen programe ki fE peyi Ewop delEs sa yo pa janm pote mayOl la. Mwen ta toujou remen wE koup
la vin nan kontinan nou an men pa nan nenpOt kondisyon (mano de Dios).
-
- Posts: 218
- Joined: Fri Dec 29, 2006 7:16 pm
Boul nan peyi d Ayiti
Se pa ti regrèt mwen regrèt mwen pa te gen chans patisipe nan bèl konvèsasyon boul sa a.
Di m sa ou vle Leonel gen rezon lonji dwèt sou fanatik Brezil yo kòm moun ki t ap tranble anvan match lan, epi k ap ponmen kò yo lè tout bagay fin klè.
Ane sa a mwen te gen chans viv Kopa a nan peyi d Ayiti. Mezanmi, menm jan nou wè nou anime sou fowòm nan se konsa Ayisyen fanatik boul - espesyalman Ajantin ak Brezil.
Men, sa mwen remake sèke tout fanatik Brezil yo t ap plenyen kijan yo pa gen yon bon ekip. Kanta pou Wagner Love menm, se koukouwouj yo lage dèyè misye kòm responsab tout malè Brezil....men, tankou mwen t ap di yon fanatik ki te nan menm kay avè -m, jou bwa a mare, se Love lan menm ki pra l sove yo....epi yo di se Leonel ki pwofèt !
Antouka, jou match final lan, se sou wout SODO mwen te ye, apre yon kokennchenn manifestasyon Lavalas ki te fin rale tout enèji mwen. Sou tout wout la, kit se fanm, kit se gason, kit se granmoun kit se timoun, se yon sèl preyokipasyon....BOUL !
Anpil kote yo mete televizyon nan lakou pou tout moun sou katye a vin gade, paske se pa tout kote ki te gen kouran.
Kit se lavil, kit se nan fon kè peyi a, moun ki sou bourik ak ti radyo nan men yo...tout moun branche sou boul...
Lè Brezil fè premyè gol la nou te sou wout Taba ap okipe yon pàn kawotchou ki pran plis tan paske lespri kawotchouman nan se sou boul li te ye....apre sa, nou tande mesye Caraibes yo (ki se fanatik Ajantin) ap plenn yon dezyèm fwa...., nou te tande rèl la, men nou p at ko konnen si se Brezil osnon Ajantin ki te bay gòl. Yon ekip medam k ap kouri ak mayo jòn e vèt sou yo, di nou se 2 a zewo y ap mennen sou zòt....pi douvan, yon bann timoun k ap pote dlo di nou se 3 a zewo.... Mezanmi, machin nan te chaje ak Brezilyen, se gras a lwa yo nou pa fè aksidan.
Leonel, mwen kontan aprann ou te konn pase bon moman nan SODO, Mibalè elatriye.... a vye frè ou gen chans vre. Ala yon bèl pelerinaj....
Mwen espere mete kèk foto ak videyo sou blog mwen an ....
mesyedam, fòk nou pale tande. Ayiti bezwen nou, nou bezwen Ayiti. Gen bon lavi k ap tann nou lakay nou....Yon nasyon ki anvi vin ap konnen lanbi rasanbleman pou pitit li yo ki gaye toupatou....sa se pa koze boul....
Kidonk, mwen teke fren m....
Jaf
Premye Katon wouj li bay la pat nesesè, se vre jwè Chili-a te voye yon kout pye sou yon jwè Ajantin ki te atè men kout pye-a pat pran li. Sepandan, jwè Ajantin lan te fè sanblan li pran yon kout pye bourik, li jwe abit la, lè li pran de men li li mete nan figi li. Abit la kouri pridip, pridip, pridip li foure men nan dèyè pòch li, Katon rouj. Ay! ti jwè Chili-a prèt kriye, misye jwenn fòs li mache de bra balan, li kite teren-an.
Malgre ti mesye Chili yo te pèdi yon jwè, yo kontinye ap jwe boul. Lè m' di w' sa frè mwen boul ap roule, boul ap roule. Ti mesye Ajantin yo sere jwèt la deplizanpli enpi y'ap veye okazyon pou met presyon sou defans Chili-a. Jiske la, pat gen pwoblèm.
Antretan, abit la kontinye ap soufle fot pasi pala men twaka kout siflèt yo se nan dezavantaj ekip chili-a. Menm abit sa-a pral bay Chili yon lòt kout pwen anba ti vant. Enben, gen yon jwè Ajantin ki fè yon vye tak, yon jwè Chili-a kouri al kot abit la, li kenbe li nan bra pou l' di abit la bay jennonm Ajantin la yon kat souple. Abit la fache, li rale bra li nan men jwè Chili-a vlaw! men jwè sa-a genlè te pran yon kat jon deja (Mezanmi, ti bway la, pat gen dwa touche abit la se vre!) Men sa-w' tande-a, mouche abit rale kat wouj li, li pim. Kaptenn ekip Chili-a, gadyen-an kouri nan direksyon abit la, misye pot ko rive tou pre abit, mouche abit rale kat jon li , li pow, enpi l'gonfle !
Bagay la vin myèl nèt, m' gen enpresyon se kè ti misye Chili yo pran ki fè yo pat kouri kite teren-an bay abit la. Mwen tou, m' te vin dekouraje gade rès match la. M'al chache fè yon lòt bagay. Ou konn sa li te ye: "m' t'ap reviv baton Brezil te sot bay Ajantin lan nan Copa america. Lele, Tidodo se pat fot mwen non se yon repriz Foxsport Canada t'ap bay sou match la. Nan fen jounen-an, M' vin aprann apre Ajantin te vin bay yon twazyèm gòl anvan match la te fini.
Pwoblèm ti mesye Chili yo pot ko fini paske, m' t'al aprann nan nouvèl Lapolis Toronto te arete plizyè ladan yo ki genlè te refize monte Bis ki t'ap tann yo nan Parking estad la....
Yon lòt kote Guy ou te di :[quote]Mwen sèten Lele pa pral fè prediksyon...[/quote]
Ou kwè l'ap pran chans. Anfèt le 18 jiyè 2007 vè 8:43 pm, m' kwè li te ekri sa-a :
Lele: [quote]Etan done mwen bay demisyon nan Ann Pale kòm prediktè Foutbòl....[/quote]
Ou pa janm konnen, li ka reprann dyòb li daprèzavwa bagay yo bon nan men ti mesye U-20 Ajantin yo.
Pou m' di nou byen mwen ta byen kontan Lele reprann dyòb li.
Depi lakou Ottawa, se te JGPalmis pou ribrik espò WOH ki pase tout tan 24/24 sou gran chimen savwa-a.
Chili merite tout fot ak kat yo. E, si abit gwo mesye yo te mansyone ou dimwen abitre match la pi byen. Mwen si e sEten ke jounen jodi'a ni ou, Guy, Shelony, Anacaona, Serge ak Bouli se nan komprEs ji kowosOl ak lEt evapore ke nou ta'p ye... Se domaj kifE domaje. Mwen wE vwa nou byen gra. Men, se bat chen an tann mEt li!!!
Mwen ap met ti kO'm tou dousman. Paske, malatchong nan deyO. Mwen wE kijan nou vle jwe. Mwen pwal jwe menm jan uruguay jwe avE nou, lE sa ma wE sa kap pase????
Antouka, mwen kontan wE Jaf nan zOnn nan. Mwen gen kEk tan mwen pat tande'w, WELCOME. Ti Brezilyen bO isit la enpoze'm viv . Alleluia, satan je renOs .
By the way Jaf, mwen tande bagay yo ap mache byen Ayiti! Mwen gen oun sEl mal ale, se pOch mwen ki kreve ki fE mwen poko fE oun ti kout pye. Men, anvan lontan ma tounen, se Papa loko mwen ye ma pot nouvEl bannou.
Mwen konnen se oun lOt kote topik sa ye. Men Jaf, kijan ou kite dEyE'a?
Revenons a nos moutons, li oun lE endiy. FO m'al chofe pou'm al jwe match final la ak tchEk. gen anpil ipokrit ki ta renmen'm pEdi. Men, kOm mwen te di'l, Sanm deyO. FOk mwen rasanble, LWA yo. Sonnen ason, trase vEvE, ti nEg anba mechan, fO nou fE sak sipoze fEt. Mwen pap bay prediksyon. Paske, nou te fE match nil avE yo deja. Men, ma'p gade kijan match la ap dewoule anvan.
Oun ti chante mwen dedye pou Brezilyen yo,
Kote moun yo'o? Mwen pa wE moun yo'o! Kote Brezilyen ka'p pale moun mal. M'pa wE Brezilyen ka'p pale moun mal. Woy, woy ,woy, woy, woy, woy, wooooy bann devan byen dEyE mal o...
leonel
-
- Posts: 218
- Joined: Fri Dec 29, 2006 7:16 pm
Ala gra vwa ou vin gra Lele !? Antouka, mwen konnen JG pra l vin sou do pye ou.
Monchè koze boul sa a se yon veritab relijyon. Dimanch dènye vè lè konsa Ayiti te cho ak konvèsasyon fawouch. Brezilyen ki te an soudin t ap gaye pay, ponmen zèl yo, fè Ajanten esplikasyon.
Boul la te anvayi tout espas, menm teren politik la. Se konsa, nan mitan manifestasyon Lavalas ki te fèt 15 jiyè a, mwen t ap suiv yon manifestan ak inifòm Ajantin sou li, kèk minit anvan match lan, ki pwoche devan yon kamyon MINUTAH Brezilyen yo, li di yo : "Se wonfle mwen pral wonfle nou pita". Men, grenn Ajanten sa a te nan mitan yon bann ak yon pakèt fanatik Brezil ki te manifestan Lavalas parèy li. Anfendkont, se yon bèl okasyon pou Ayisyen fete youn ak lòt.
Kanta pou emisyon radyo yo menm se pa pale. Animatè yo espesyalize nan domèn foutbòl la. Yo konnen tout detay sou tout jwè epi mesyedam yo komik. Nèg radyo karayib yo menm se yon ekip fawouchè pwofesyonèl yo ye.
Kidonk, ti vakans sa te fè mwen viv yon Kopa Amerika ki toutafè espesyal.
Mwen kraze tande, lè dòmi mwen pase depi lontan...
Jaf
Bon Lele o!
Lele, apa ou ap frape lestomak ou fò la-a paske ti misye U-20 Ajantin yo bat ekip Chek la. Wi Lele se Chanpyon yo ye men U-20.
Rete mesye, Kèk joud sa se lwa bèbè ki te sele ou. Jodi-a se lwa jako tank ou ap pale anpil. Talè m' rele Dunga pou ou.
Pa konprann mwen mal non se dwa-ou pou fete. Mwen kontan pou ou ak tout fanatik Ajantin alwonnbadè.
Bon koute non Mesyezedam, eske gen youn nan nou ki ka eksplike m' bagay sa: "Ajanten yo ap plede chanpyon nan U-20 sa fè 6 fwa yo pran koup sa-a de fwa swivi swivi (y compris) sa yo fenk pran la . Men, vyèj timèn mwen, pouki y'ap desann kanson yo nan Koup di mond ak copa america?
Lè w tande se ak Brezil y'ap jwe menm...tout bèl ti jwèt fini.
Lele ou mèt fete nan lakou timoun men le se nan lakou granmoun ou konnen granmoun pa jwe... al antrene enpi mete gason sou ou!
Bòn fèt. Lele fò pa jwe ak bagay serye non, Meksik ap woule bon boul. Ou sonje kijan yo te kenbe Ajantin nan gagann nan dènye mondyal la. Dayè si Bondye te pi jis ou deja konnen kilès ki t'ap genyen match la. Pafwa m'ap mande si se pa nan betiz foutbolè amerik latin yo ap pase Bondye oubyen yo kwè toutbon ekip ki fè plis siy delakwa ap genyen match la. Gen you zanmi ki di-m sa se vrè siy soudevlopman.
Sanble fre Leonel pran gwo frap , m ap mande eske Guy te pote te vevenn lan li te pwomet lan ? Mwen ki se fanatik brezil, mwen te oblije bwe yon bon te telman mwen te sezi we kal ke brezil bay Ajantin. Anfen , erezman te genyen ti piti yo, Jenn U20 yo leve manton ajantin. Leonel dwe kontan papa!
kenbe la
depi lakay
frantz
Antouka, m'a fE oun ti kout tou!
Sou Kozman U-20, nou prefere rele yo timoun. Men, si maren pa nou yo te gen final sa'a. Nou pa t'ap rele yo ti moun ankO. Antouka, ou gen ti koup lokal la. Mwen menm, mwen genyen oun koup dimonn! Ala bEl bagay se sEvi Bondye...
On m'a abattu au Venezuela, que le tronc de l'arbre des Argentins...
Leonel


c: text/html

text:
Reprezantan 50 Federasyon ak òganizasyon ayisyen pibliye yon deklarasyon kont don pistach Depatman agrikilti peyi Etazini (USDA) vle voye ane sa-a. USDA gen lentansyon voye 500 tòn metrik pistach ayiti, swadizan pou ede timoun ki grangou. Men ayiti deja pwodwi pistach, donk chajman sa kapab gen yon trè move efè sou ekonomi ayiti. Gwoup sa yo sonje jan masak kochon kreyòl yo ak chajman diri etazini te detwi ekonomi ayiti nan ane 1980 yo epi yo pa vle menm bagay la rive ak pistach yo tou.
Yon pati deklarasyon an pi ba. Klike ISI pou li tout tèks la, e ISI pou wè siyati yo.
DEKLARASYON OGANIZASYON POPILÈ SOU KOZE ENPÒTASYON PISTACH
20 jiyè 2016
Nou menm reprezantan 50 Federasyon ak òganizasyon, ki sòti nan 10 depatman yo e ki te reyini nan Montrouis sòti 10 pou rive 21 jiyè nan okazyon reyalizasyon Inivèsite Popilè a pou ane 2016 la, nou aprann ak anpil sezisman ak endiyasyon Depatman agrikilti peyi Etazini (USDA) gen lentansyon voye nan peyi a 2 chajman pistach – premye chajman 500 tòn metrik prevwa pou li rive pandan mwa out 2016 la. Pistach sa yo gen pou distribiye nan lekòl pou soulaje malnitrisyon 140.000 timoun, dapre deklarasyon Gouvènman meriken.
Nap pwoteste kont desizyon sa a e nap mande Ministè agrikilti (MARNDR) pou li kanpe sou enpòtasyon pistach la pou rezon sa yo:
1.- Pistach sa yo yap voye ban nou se paske gen twòp kantite pistach yo pwodwi nan peyi Etazini e gen pwoblèm twòp pistach ak pwoblèm estokaj. Peyi Dayiti pa dwe tounen poubèl !!
2.- Ayiti pwodwi plizyè dizèn milye tòn metrik pistach chak ane. Menmsi pwodiksyon an bese anpil depi 2014 aktivite sa a rete enpòtan, kote souvan se pistach ak pwa kongo ki se 2 pwodiksyon ki pèmèt fanmi peyizan yo reziste anba frap sechrès la, nan plizyè rejyon nan peyi a.
…

robotstxt: allowed

filter: keep


text:
Nan Nepal plizye milyon elektè pran chemen biwo vòt yo jedi 7 desanm 2017 la pou yo al lage bilten yo nan yon eleksyon istorik, yon fason pou konplete tranzisyon peyi a ap fe nan direksyon bon jan demokrasi.
Vòt jjedi a se 2èm e denye faz yon eleksyon ki pral mete sou pye ofisyelman 7 asanble provensyal epi eli tout 275 manb ki pral sieje nan Palman nepalè a.
Anviwon 12 mil elektè nan pati sid Nepal pral lage bilten nan 2èm tou jedi a apre pati nò peyi a fin vote li menm nan dat 26 novanm pase. Nouvo asanble yo ki pral eli a pral gen pou l prezante lwa pou gouvène provens yo.


text:
LAVI NOU ANTANKE KRETYEN
Kèk fason pou nou sèvi ak JW Library
POU NOU ETIDYE:
Li Labib ak tèks pou jounen an
Li Liv aktivite Temwen Jewova yo, peryodik yo ak lòt piblikasyon ankò. Sèvi ak makè a pou w make kote w rive
Prepare reyinyon kongregasyon an, epi souliye repons kesyon yo
Gade videyo
NAN REYINYON YO:
Gade vèsè oratè yo site yo. Sèvi ak pati istorik la pou w retounen nan yon vèsè
Olye w pote yon pakèt piblikasyon nan reyinyon an, pito w sèvi ak aparèy ou genyen an pou w suiv divès patisipasyon y ap fè yo e pou w chante kantik yo. JW Library gen nouvo kantik yo, kantik yo poko mete nan liv kantik la
NAN PREDIKASYON:
Montre yon moun ki enterese yon bagay nan JW Library, ansuit, ede l telechaje aplikasyon an ansanm ak piblikasyon yo sou aparèy li a
Sèvi ak pati rechèch la pou w ka jwenn vèsè nan Bib la. Ou ka tape yon mo kle oswa yon ekspresyon pou w jwenn yon vèsè nan Labib — Tradiksyon monn nouvo a
Montre yon videyo. Si moun ou rankontre a gen timoun, ou ka pase youn nan videyo ki nan ribrik Fè zanmi ak Jewova a. Oswa ou ka montre l videyo Poukisa nou dwe etidye Labib? pou w ka fè l enterese fè yon etid biblik. Si w rankontre yon moun ki pale yon lòt lang, montre l yon videyo ki nan lang li pale a
Montre yon moun yon vèsè nan yon lòt lang, sèvi ak yon vèsyon Labib ou te telechaje pou w fè sa. Ale nan chapit la, seleksyone vèsè a pou w montre moun nan sa lòt tradiksyon an di


text:
Tèks sa a se chapit 25 ki se dènye chapit nan roman istorik sou menm tit la; istwa a dewoule nan Leyogàn sou rejim François Duvalier a.
—Patrick Sylvain
Depi antèman Rafayèl ak Bòs Masèl la, militè ak makout toujou ap eskalade, espyone nan zòn nan. Si se pa t’ pou mesye Onora, ki se parenn nòs Jozafa, e ki anmenmtan an tou se kòmandan kò VSN lan nan Leyogàn, Jozafa ak tout fanmi li t’ap gentan pase nan paswa. Swafte vanjans chita nan kwen bouch makout yo ki antyoutyout pou yo kabaye ak mitraye. Kanta pou militè yo, yon lafyèv entèwogasyon ak foli anprizonnman pran yo, lafanmi Bwanèt la dwe peye pou lanmò Lyetnan Rafayèl. Isiba, Jozafa konnen ke jistis pa gen je klè, tafya diktati soule l’ depi nan tan Lakoloni.
Fanmi Bwanèt la vin rekonèt ke diktati aktyèl la vin pran yon lòt grad, li vin plante tèt li an pèmanans nan peyi a. Nonsèlman Franswa Divalye nonmen tèt li prezidan-avi, mentou li fè bwachat tout eleksyon; epi, li fè ekri pwòp Katechism pa l’ pou tout timoun lekòl ka resite. Menm Jozafa ki te rasine ayisyanite li nan tè nasyonal la, kòmanse wè verite ki genyen nan pawòl Malèn yo ki te toujou ensiste pou y’al viv lòtbò dlo. Menmjan ak Ezila, Malèn pat janm te gen konfyans nan avni peyi a ni nan pawòl nwaris-maske ke Prezidan Divalye te konn pwopaje yo. Anplis, Jozafa kòmanse santi grif pouvwa gouvènman an aprè Rejinal te pran lekzil pou Etazini. Vin jwenn ankò, pyès moun poko ka jwenn ni lakòz ni moun ki responsab zak sasinay ki fèt sou Bòs Pengal nan lannuit 8 septanm ’64. Tout bouch rete be, moun save ki kont diktati a kòmanse mare pakèt yo pou peyi etranje avèk lespwa pou yon alemye. Malere k’ap viv kòt-a-kòt ak makout oblije danse menm dans ak sa ki gen fòs lanmò nan men yo. Yon dous, yon cho, tout moun ap zikap lespwa anba bòt kwokodil k’ap sifoke, pyetinen, pilonnen tout restan dwa ak respè ki rete nan kòtòf teritwa a.
Pandan antèman an, kwake Ezila te ap soufri, manmzèl te jwenn kouraj pou l’ simayen lapawòl devan yon gwoup militè, milisyen ak abitan ki ret nan kanton an. Nan diskou pènolojik li a, Ezila fè yon seri deklarasyon nan yon vwa dyanm ke Dèlfis pa tande depi kèk tan, yon ton vwa ki fè l’ santi fyète, devouman ak kouraj Ezila.
Ezila monte kanpe sou yon bit tè ki te plase nan mitan twou kavo Rafayèl ak Bòs Masèl yo. Pou yon dam ki nan mi-senkantèn li, Ezila kenbe souplès ak elegans li, epi li kanpe dwat tankou yon palmis an teni dèy: Chapo-vwale, wòb nwa, soulye nwa. Li mete dyanmte fanm li sou li pou li ka adrese tout moun ki te pote respè yo bay de mesye sa yo ki grandi nan Leyogàn e ki te prèske fanmi tèlman defen Bòs Masèl te rantre nan sen fanmi Bwanèt la depi misye te jèn gason. Dayè, se Bòs Masèl defen ki te montre Rafàyèl ak Jozafa teke mab. Nan yon elòj ki pa sere kras, nan yon vwa fanm ki gen doulè nan matris e ki mande tout zòrèy atansyon yo, manmzèl louvri bwat pawòl li tankou yon moun ki te bliye pwa senkant represyon an t’ap peze sou do nasyon an. Manmzèl pale nan yon vwa mouvmante, yon ton doulè ki siwote nan lanmou e ki mwele ak gras:
«M’ pa konn pou nou, men mwenmenm mwen fatige asiste antèman jèn gason ki ka itil peyi a nan agrikilti, edikasyon ak nan medsin. Li lè li tan pou dyab la sispann danse nan tèt moun ki renmen tire dife, nan tèt moun ki renmen kòche moun tankou kabrit. Mwen pa kwè m’ kapab kontinye viv konsa, kote kadav tounen moniman piblik pou mouch vizite, kote kout zam chante pi mal pase vonvon nan zòrèy bèf. Zo m’ yo kòmanse fèb, m’ pa kabab viv pou chak moman mwen oblije ap eskive lanmò. Dènyeman la a se te konpè m’ Bòs Pengal, jodi a se pitit gason m’ ak Bòs Masèl, demen se va tou kiyès? Mwen ta renmen konnen. Aaaa! Se sa! Lè towo a kase kòd, pinga nou di l’ mechan… Mwenmenm mwen fin granmoun, nou mèt sène m’ pou n’ ban m’ baboukèt; men, jodi a m’oblije vide doulè k’ap wonje m’ nan fon kè. Mwen fatige ak vye vi sèkèy-madoulè sa a, mwen fatige viv sou yon lòt Lokipasyon nan pwòp peyi m’, mwen fatige wè frè ak sè m’ k’ap sasinen youn lòt pou yon lasisin pouvwa. Alò mwen mande nou pou nou bay Granmèt la chans li pou li voye Jeneral Lanmò pase pran nou lè lè a rive pou li pran nou. Mwen fatige, franchman mwen fatige wè kòman inifòm ap pran plas fanmi, kote grad sou zepolèt degrade amitye ak respè pou lavi. M’ap sipliye nou, bay lavi chans li pou li fleri… Rafayèl ak Bòs Masèl, etandone nou nan lye verite nou, m’ap swete nanm nou jwenn plis repo, plis lanmou ak mwens touman; on fason, pou si nou ta tounen sou latè sou yon fòm oubyen yon lòt, pou nou ka viv ak respè avèk lavi. Repoze n’ nan lapè, e di Papa a ba nou lapè.»
Lè Ezila te fin pale, silans te anvayi tout moun. Men, te gen detwa jèn militè gwo ponyèt ki te jete kèk plòt krache atè a pou manisfeste mekontantman yo pou mòd pawòl sibvansif Ezila te pwononse an. Etandone siperyè jèn militè yo te nan antèman an, yo pa te kapab bondi sou Ezila.
Kòm rekonpans, yon mwa aprè ensidan Rafayèl ak Bòs Masèl la, te gen yon dizèn pami jèn gason ki te aplodi pènoloji Ezila a ki te jwenn ak lanmò yo. Je wè, bouch be. Lajistis ret kanpe rèd tankou yon monmi devan lalwa bayonèt k’ap kòche ekzistans ak esans lavi nan yon chodyè malsite. Jozafa rekonèt ke balans lavi a pèdi ekilib li pou pèp ak pou moun ki renmen jistis. Kòm eksplikasyon ak jistifikasyon pou lanmò jèn mesye sa yo, Leta ba yo etikèt sibvansiv ak kominis pote; se sa ki alamòd.
Tèlman san te kòmanse koule nan peyi a, yon atmosfè mòribon, zonbibannmannan enstale l’ an kwa sou lestomak teritwa a, kote menm sa ki te konn brave danje ak sa ki te pote non Kapwa Lamò, te desann chwal yo pou yo kase tèt tounen. Pou nenpòt ti krik, nenpòt ti krak, Lapolis, Lame, Makout, Fiyètlalo oubyen Choukètlawouze, kouri desann dèlye pou yo fè bale-wouze. Jozafa ak fanmi l’ konstate jan machin represyon an chaje ak dan; pèp la tounen bannann mi, anvan anyen, entèl te gentan disparèt osnon l’ap manje siman nan yon kacho pami divès kazèn k’ap barikade konsyans peyi a.
Pafwa, lè machin represyon an ap boulinen, menm mache nan Leyogàn yo, ki dabitid toujou chaje, oblije rete blanch. Tanzantan gen yon kouvrefe ki dekrete—toujou gen yon ankèt sou yon atanta k’ap menmen. Tout moun sispèk, tout moun inosan, tout moun se kamoken, tout moun se Divalyeris. Pyès moun pa janm konnen pozisyon yon lòt. Ayisyen pran jwe jwèt chat ak rat, pandanstan, diktati Divalye a gentan mèt kat kalfou.
Lè mouvman ak sikilasyon Jozafa te kòmanse kontwole e limite, misye bouti nan reyalizasyon ke si li lèse sitayasyon an depase l’, epi anglouti l’, l’ap vin tounen yon zonbi, yon bourik donte ki paka lèse patiraj mèt li. Etandone komès la te rapòte l’ anpil, li te arive ekonomize yon gwo pòsyon nan pwofi li te fè pandan dènye sizan ki sot pase yo. Misye reyalize li te ka gen plis kòb toujou si li pa te konn kontribye bèt ak lajan nan mouvman alfabetizasyon ak revolisyon Rejinal ak Kalanri yo. Men, etan yon nèg ki rezone e ki refize pou l’ lèse lepase andikape l’, misye eseye sèvi ak eksperyans li fè avèk mesye yo kòm yon kichòy pozitif ki pral ranfòse matirite l’ pou li ka konprann sa k’ap pase peyi a. Sa ki rive ayisyen parèy li ki tounen drakila nan gran jounen.
De mwa aprè antèman an, lè Jozafa fin fè bonjan kontwòl e li fin reflechi sou tout opsyon li; li leve yon vandredi maten,optijou, l’ale nan simityè sou kavo parenn li, li depoze yon gode kafe, yon mòso kasav ak twa tèt mayi, epi li pase sou tonm Bòs Masèl la, li jete twa kout kafe, twa kout kleren ak yon boukè flè kanasyon blan. Lè li janbe sou kavo Rafayèl la, li depoze yon bouke flè woz-wouj, yon plat diri blan ak mayi griye, yon plat vyann kochon griye ak yon boutèy wonm Babankou. Li ret kanpe devan kavo Rafayèl la pandan yon bout tan, li rale yon mouchwa wouj nan dèyè pòch li pou li siye kriye ki te kòmanse koule sou jou li; lè li fini li fè siy-lakwa, epi li fè jès salitasyon kat-kafou epi li kraze dènye boutèy wonm ki te nan sak nwa ki te nan men l’ lan. Fini misye fini l’ale dirèkteman nan pak bèt li yo pou li fè yon lòt moman refleksyon.
Vè twazè nan aprèmidi, lè tout moun reyalize ke Jozafa pase tout yon jounen san li pa pale ak pyès moun, Malèn mande Ezila ak Dèlfis pou y’al pale ak Jozafa. Men, san yo pa te atann, Jozafa rantre nan atelye anndan an pou l’ mande yon reyinyon-dine fanmi pou dimanch aprèmidi. Fanmi Malèn ak fanmi pa l’. Anplis, li voye mande pou prezans mesye Onora. Tout moun dakò san yo pa menm mande Jozafa dekiprevyen reyinyon an. Dayè, yon mwa edmi de sa, lè tout moun t’ap fete katriyèm anivèsè marasa yo, Jozafa pa t’ bay siy ke li te gen okenn lòt pwoblèm andeyò prijman diktati a.
De jou pita, lè tout moun te fin rasanble bò tab la pou dine-reyinyon an, Jozafa pa t’ janm te vle fè okenn anons. Sa ki parèt pi dwòl pou tout moun, Jofaza mande manman li pou li ranje tab la ak tout pi bèl fayans ak kouvè li genyen. Ezila sispèk, men li pa t’ vle gate sipriz osnon pawòl kachèt sa a ke Jozafa bezwen anonse a. Ezila konnen koze sa a enpòtan, men li pa konnen a ki nivo enpòtans li rive pami tout desizyon Jozafa genyen pou l’ pran yo.
Jou sa a, 25 novanm 1964, tout moun abiye byen fen tankou moun ki pral nan yon tedeyòm nan legliz pawas Leyogàn la. Dariyis, papa Malèn, mete yon vès gri fonse sou li, chemiz blan, kravat nwa ak pantalon nwa. Depi lè misye rantre nan papòt antre kay la, Jozafa di Dariyis ke li abiye tankou yon senatè. Dariyis te ri ak fyète. Kanta pou Madoun limenm, manmzèl te toujou konn anbeli kò l’ pou li ka byen kache laj jèn-vyeyès li. L’abiye ak yon rad koulè krèm twal koton ki plake sou tòso li epi ki lejèman elaji avèk pli akòdeyon ki kòmanse nan senti e ki rive jouk nan babout jip la a nivo tibya l’. Bouk-dòrèy dore nan zòrèy li vin aksantye rafinman kou l’ avèk yon kwafi chou. Mesye Onora limenm, te pran yon teni sivil, òmdevil: veston-kwaze ak pantalon pòch kavalye ki fèt ak twal kaki-mens ki prèske bay sou koton koulè nannan kachiman, chemiz blan, kravat bèj-jonat, sentiwon ak soulye an kui mawon. Nan pwanyè goch li, misye gen yon mont Omega braslè lò ki gen de egwi dyaman. Jozafa avèk fanmi l’ konnen ke mesye Onora gen kòb, men yo pa janm kesyone kòman misye fè lajan l’.
Pandan diz-an depi fanmi Bwanèt la byen avèk mesye Onora, misye te toujou yon fonksyonè Leta. Dayè, Ezila menm sispèk ke se misye ki t’ap diskrètman rekrite jèn gason ak hougan nan zòn lan pou yo ka ede nan simantasyon Divalyerism. Epitou, si Rafayèl pa t’ gen rantre nan lame onz-an de sa, petèt Onora t’ap rale misye sou kòd pou l’ ka sèvi kòm yon ofisye-milisyen. Ezila te toujou gen pwoblèm ak Rafayèl poutèt misye te gen foli chèf. Etandone pyès pawòl pa t’ ni vante ni deklare sou aktivite Onora yo, verite ret kache nan mwèl tèt; lamitye pa fele.
Toujou bò tab la, avan tout moun te pran plas yo, Ezila t’ap rakonte Onora istwa yon kabare ajantre ki plase nan mitan tab la, e ki gen yon imaj èg angrave ladan l’. Apèn manmzèl te fin pale, Dariyis ak Madoun fè l’ konpliman pou fason li abiye ak pou akèy chalerez e sosyab li, menmlè li nan lapèn. Ezila te mete yon jip fouwo nwa ki lejèman depase jenou li, avèk yon kòsaj blan kou-kolan ki bwode ak yon chema rektangilè an nwa, lajè yon kaye senkant kòb, ki desann jouk sou mitan pwatrin li; epi, nan mitan rektang lan, te gen kat bouton metalik won, semi-bonbe, ki fèmen devan kòsaj la.
Pou Dèlfis ak Jozafa menm, toulède te kostime an konplè koulè gri-sann, chemiz blan kolye pwent boutonnen, kravat saten nwa. Yon sèl diferans ki te genyen nan kostim de mesye yo, sèke twal pa Jozafa a te gen plis swa ki fèl parèt pi briyan. Malèn limenm, kòm li te ansent, li te mete yon moumou-arabèsk blan, manch pagòd, ki fèt avèk twal koton ki double sou deyò avèk yon fabrik krèp ki meche fen tankou tuil sou devanti moumou an. Pwatrin li lejèman ekspoze, manmzèl botifye kou l’ avèk yon ti kolye ivwa longè-matine ke Dr. Rejinal te fè l’ kado pou zetrèn maryaj li, ansanm ak yon pè zanno ivwa ki gen fòm silend.
Nan kwen agoch avan sòti salamanje a, men pa twò lwen tab prensipal la, Dèlfis ak Jozafa te ranje yon ti tab pou Mari ak marasa yo, ki, yomenm tou, te abiye avèk bèl teni dimanch yo. Sitou pou Ayida, ki tèt koupe ak manman l’ e ki te penyen ak ti très kòdron ki fè l’ parèt prèske anjelik. Marasa yo pat idantik, paske Ogoul limenm se avèk Jozafa li sanble. Ogoul te gen sou li yon salopèt nwa do-fèmen ak yon chemiz ble fonse manch long. Avrèdi, yo chak timoun yo te pote yon trè kikonk pou lòt paran an ke yo pat fin twò sanble an. Nan ka Ayida, se zye ak sousi papa l’ li te genyen. Pou Ogoul limenm, se bouch ak fòm danti manman l’ ke li pran. Men, toulède, pou gran satisfaksyon Malèn, pran koulè ak ten cheve Jozafa.
Mari limenm, youn nan sèvant yo, ki te grandi avèk fanmi Senpyè a, te prèske yon fanmi pou yo; sitou pou Malèn. Yon wòb-de-mezon koulè ble-digo san manch chita sou li, e ki sentre avèk yon senti wouj gwo bouk. Yon soulye-sandal eskapen nwa, an kui, byen klere nan pye l’. Manmzèl ak timoun yo pa te ka tann pou yo te savoure manje yo ki te deja enstale sou tab grandèt yo: diri ak pwa frans, pwason woz nan sòs zonyon ak tomat ti Joslin, chou bouyi, bètraj, kawòt rache, lamveritab nan sòs, siwokann bouyi, yon po ji grenadin ak yon boutèy anizèt. Awòm manje a te tèlman anvayi kay la e li te tèlman zatiyèt apeti mesye Onora, ke lè yo te resi chita, e anvanmenm pou Dèlfis te beni tab la, misye te deja lanse swè bòn-apeti l’ bay tout moun.
Pandan Dèlfis t’ap beni tab la epi bay remèsiman li pou chans yo genyen ke y’ap kontinye bay brasay nan lanmè lavi, Ezila te rete tèt bese pou l’ te ka kache emosyon ak pèn li ke li santi te ka deklannche yon sous kriye. Pou l’ bay tèt li fòs e pou l’ te soutni Dèlfis ki te kòmanse gòjesifye kèlke mo. Dabitid, Dèlfis pa fin twò renmen devwale emosyon ak vrè santiman l’ andeyò fanmi l’; men, etandone entuisyon l’ kòm papa fè li santi ke dine-reyinyon sa a kapab se dènye fwa ke yo ka rankontre konsa, misye reziyen l’ vèse sa ki nan fon kè l’. Menm Onora ki se yon defansè doktrin Divalye a, sekwe tèt e soupire tèlman li te touche avèk pawòl Dèlfis yo—espesyalman lè Dèlfis te pwononse mo sa yo: «…Nou ri pou nou ka kache doulè, nou danse pou nou ka konbat foli, nou rele pou nou ka repouse depresyon k’ap kwaze lehuit avèk sèvo n’; alò, jodi a, kwake nou nan pwòp mizè pa nou, an nou soutni kè n’ nan selebre e remèsye tout zanyèt ak tout lespri ki kenbe n’ anvi e ki toujou ini nou…»
Premye kout fouchèt chak moun te pran, te parèt lou. Se kòmsi yo t’ap sekrètman fè fòs kont yon leman ki t’ap rale fouchèt yo desann nan asyèt yo. Men, kanmenm, pèn ak tristès yo youn pa te kapab reziste prezantasyon, awòm ak gou diferan pla ki t’ap tann pou satisfè palèt yo. Antoulèka, dimoman Mari te fin sèvi marasa yo, Ogoul pat gen pèn pou l’ te yanm yanm bètrav ak kawòt yo. Alòske Ayida limenm, se pwazon dechose a li te mande Mari pou l’ kraze nan diri a pou li. Aprè chak kout kiyè, Ayida te fèmen zye l’, mouvmante dwèt li epi fredone kontantman l’ pandan l’ap byen savoure manje a. Ezila ak Malèn souri.
Bouche aprè bouche, tout moun vin lèse tèt yo nan gou irezistib manje yo ki te byen balanse avèk epis ki fè lang mande pou bis. Avan lontan, asyèt te gentan vid epi reranpli. Nan panse Jozafa, misye te kontan ke diferan pla yo avèk anbyans la te fè Onora sispan poze l’ kesyon sou sa li gen nan dyakout pawoli li. Avèk anpil souri e kèk blag pwòp pou kenbe atmosfè kay la leje e detann, Jozafa te arive atenn bi li—Pou li te ouvè dyakout koze l’ aprè tout vant te fin plen. Misye konnen ke kè sere pa ka manje. Epitou, li te vle pou tout moun vin degiste kuizin boul-loulouz, kuizin koupe-dwèt, kuizin kreyòl kòdon-ble manman l’.
Lè Dariyis fin siye bouch li epi konplimante epi rekonplimante Ezila pou pla fòmidab sa yo, Jozafa oblije kouri leve pou Madoun pa fè jalouzi; paske, li konnen ke manmzèl gen ratman nan depatman sa a. Misye kanpe avèk de men l’ nan pòch li, li gade tout moun pou yon bon moman epi li pase men dwat li sou zèpòl dwat Malèn, manmzèl limenm apiye tèt sou hanch misye. Avan misye kòmanse pale, li grate gòch li epi li pran pale nan yon ton ki detèmine, kalm, trè rasyonèl:
«Li pran m’ anpil tan pou m’ arive pran desizyon sa a, men mwen sèten ke se meyè desizyon ke m’ kapab pran kounye a…» san Jozafa pa menm gentan pou li elabore, Ezila, Dèlfis, Onora ak Madoun, yo tout poze l’ menm kesyon an prèske an inison: «De kisa w’ap pale Jozafa? Ki desizyon?» Vwa yo make ak enkyetid, Malèn limenm li rete an silans paske li te deja diskite sispisyon li avèk Ezila. Avan Jozafa repran pawòl li pou li deplòtonnen sa ki nan lide l’, li mande avèk jantiyès pou pyès moun pa entèwonp li. Aprè tout moun fin fòseman dakò, misye retire men l’ sou zèpòl Malèn, li pran boutèy anisèt la, li vide de kou nan yon vè likè, li mouye bouch li ak yon ti goute, li depoze vè a sou tab la epi li remete men l’ sou zèpòl Malèn avan li repran lapawòl.
«Pou m’ byen eksplike rezon dèyè desizyon m’ lan, fòk mwen di nou ke se depi aprè zak sasinay sou diz mesye yo nan lakou Janbatist la, mwen te pran desizyon an, epi mwen te fè tout posib mwen pou m’ te kache sa ki te rive m’ jou aprè masak la… Se pa t’ tonbe mwen te tonbe, men se youn nan makout ki konn nan avan-pòs Gresye a ki te maspinen m’ ak kòs fizi pou l’ te ka fè m’ respekte chèf,» (tout moun met men sou bouch yo pou yo ka kontwole sezisman yo) «si mwen pa t’ janm te di anyen se pou m’ te evite plis pwoblèm ak konfwontasyon avèk Leta. Alò, etandone malediksyon peyi a sòti pou l’ fè n’ tounen kanibal e nou pa menm kapab jui pwòp peyi n’, mwen finalman asepte limyè verite ke Malèn t’ap klewonnen devan je m’ lan depi kèk tan. Anplis, avèk timoun yo k’ap grandi prèske sou chans pou yon demen ki ka miyò. Mwen deside disi sis mwa pou m’ janbe dlo ak fanmi a.»
Yon silans anglouti salamanje a; sou figi chak moun genyen yon diferan ekspresyon ki make. Pou Fanmi Senpyè a, se plizoumwen sa yo t’ap tann tèlman yo te konsène sou sekirite Jozafa ak tout rès fanmi a. Pou Onora, kwake li parèt kontan, se potko solisyon an sa. Ezila limenm, li te pran wonje dan l’ pou li te kapab absòbe nouvèl piman sa a ke li rekonèt nesesè, men ki te kanmenm chokan. Kanta pou Dèlfis limenm, se pou Ezila li vrèman konsène. Misye konnen Jozafa se yon nèg ki debouya e ki pap janm pran yon desizyon san li pa ekzamine tout aspè, tout chema posib.
Toudenkou, sanzatann, nan yon vwa patènèl, lejèman militè, konsène e ki san dout, mesye Onora leve kanpe nan lòt bou tab la pou l’ konseye Jozafa: «Olye pou w’ ta pati nan sis mwa, l’ap preferab pou w’ pati nan twa mwa. An reyalite, si Malèn pa t’ gen uit mwa gwosès, mwen t’ap mande ou pou pati pli vit ke posib,» tout moun gade Onora nan yon rega ki on tijan sispèk, men ki pè mande plis kesyon. Lè misye retounen chita, Jozafa fikse rega l’ sou Onora epi li grate mitan tèt li pou l’ montre konfizyon l’. Men, lè li wè Onora pa ofri okenn klarifikasyon, misye oblije dakò avèk sikjesyon Onora a.
Aprè yon bon moman, lè Ogoul ak Ayida te kòmanse mande kote papa yo prale, Jozafa pa t’ konnen kòman pou li te reponn timoun yo san li pa t’ soulve plis kesyon ak konfizyon. Men, etandone Malèn abitye rakonte yo kont sou diferan peyi, Jozafa mande Malèn pou l’ esplike yo pito. Manmzèl dakò, men li di timoun yo ke l’ap rakonte yo yon bèl ti istwa avan y’al dòmi. Malèn pot ko vle reponn paske limenm poukont kò l’ patanko konnen tout detay yo. Yon sèl bagay ki te sèten, se pa an Frans yo t’a prale, plito se Nouyòk nan peyi ameriken yo pral fè kèk tan.
Kote Ezila chita bò tab la, yon siklòn panse ak vizyon pase nan tèt li. Enkyetid pran l’ pou fason li sonje kòman marin ameriken yo te konn trete Ayisyen; anplis, manmzèl okouran sou represyon k’ap fèt sou moun nwa ak sou posibilite lavi ka ofri pou Ogoul ak Ayida. Nan yon bò, manmzèl ap kontanple diktati sanginè sou tè natal la, e nan yon lòt bò, manmzèl ap ekzamine rayisman kont moun nwa nan peyi etranje—Manmzèl mande tèt li kiyès pami de sitiyasyon malouk sa yo ki pi vivab, kiyès ki ka bay plis lougal. Aprè tout refleksyon l’ yo, li finalman leve tèt li pou l’ mande Jozafa plis detay sou vwayaj la. Enpasyans ak enkyetid li te fè l’ kase kòd silans pou li ka rasire l’ ke Jozafa konnen san yon dout sa k’ap tann li nan Etazini, peyi blan ki te vin kraze Kako epi rasine yon lame-fannfwa.
«Jozafa, Etazini se pa ayiti! Blan an pa pral desann matla li pou li ba ou ladesant. Pa bliye ke moun blan nan sid pa vle wè moun nwa; anpil nan marin yo se nan sid yo te sòti e se yon peripèsi yo te fè n’ pase. Alò, m’ap swete w’ap gen de kwa pou viv jiskaske ou jwenn yon travay! Ki plan ou e ki moun ou konnen lòt bò a ki ka ba ou sipò pou jiskaske ou fin etabli ou?»
Tout moun souke tèt yo pou yo montre ke yo dakò e yo pataje enkyetid Ezila a. Tout je ret fikse sou Jozafa, y’ap rettann repons misye. Yo konnen janbe dlo pa menm bagay ak demenaje de yon kay a yon lòt, osnon yon pwovens a yon lòt. Pou ajoute nan dife enkyetid la, mesye Onora, ki te kòmanse gen yon tèt leje tèlman li amize l’ nan anizèt la, foure yon lòt eleman pikan nan koze a. «Mwen konprann nesesite pou ou pati; men, mwenmenm m’ap rete fyè ke nou gen pwòp nasyon nwa pa nou avèk yon prezidan ki ba nou fyète nan fason l’ap pwoteje teritwa nasyonal la kont etranje ki gen foli rekontwole n’. Mwen pa di ke tout bagay an woz, men yon nèg tankou Maten Litè King (Martin Luther King, jr) pa t’ap janm ap chyente, ap monte kalvè sa a nan pye blan. Si li te ayisyen, li t’ap fèt ak tout libète l’ epi li t’ap jwenn tout respè l’ nan men nasyon an. Alò, m’ap ba ou yon dènye konsèy Jozafa… Pa kite okenn blanmannan betize ak ayisyanite ou, pa janm fè tèt beze devan pyès moun. Se pitit Tousen ak Desalin ou ye. Vive notre nation libre!»
Anba pawòl frètkach sa yo, Jozafa santi yon konbèlann kouran ki jegwifye mwèl tèt li epi desann nan kolòn vètebral li. Jozafa mòde po bouch li, gade ekspresyon figi chak moun, epi san li pa rekonèt pwòp fòs ponyen li, li prije misk lateral zepolèt Malèn—manmzèl soupire, epi nan yon jès byen trankil, li foure men goch li nan men dwat Jozafa pou li ka fè misye santi ke li t’ap peze zepòl li. Lè Jozafa rekonèt sa ki pase, li bwose zepòl Malèn ak men l’ epi li mase misk manmzèl. Kanmenm, tèlman deklarasyon Onora a te ckokan, misye te bay Onora yon rega manchèt ki te fè l’ santi foste ak ekjerasyon pawoli misye Onora yo. Kòm repons non-vèbal, Onora retounen rega Jozafa a kòmsi li vle fè misye konprann ke li pa wè sa ki dwòl nan sa li sot di la a. Aprè detwa echanj rega fitil, Jozafa deside pou li reponn Onora ak respè, men avèk fèmte:
«Mesye Onora, Parenn nòs mwen, pa di ke se frekan ni radiyès m’ap fè. Men, mwen pa kwè ou reyalize nan ki founo, nan ki kondisyon aganman, sitiyasyon ke pwason n’ap viv. Konbyen Maten Litè King pwòp pa nou ke sistèm lan ap pilonnen pou li ka pwoteje pwòp enterè l’. Pa bliye Doktè Jak-Estefèn Aleksi ke yo asasinen, tout zanmi m’ yo ki kounye a ap viv nan ekzil oubyen k’ap manje baton nan diferan prizon. Poukisa yon natif-natal tankou m’ oblije lèse peyi m’ ak fanmi m’ pou m’al viv nan peyi etranje ak pwop fanmi m’? Kisa mwen fè pyès moun? Èske se pa yon kras verite sou miray dan lavi ke n’ap eseye dekòtike pou nou ka griyen dan nou bay solèy? Kanta pou Maten Litè King, ayisyen ou pa, depi se moun k’ap revandike pou pèp, li t’ap toujou jwenn ak lanmò l’. Wèli, lavi se yon lit ant David ak Golyat, men nan vèsyon modèn lan, nan vèsyon reyèl la, se Golyat ki toujou genyen. Antouka, mèsi pou konsèy ou yo, m’ap monte ayisyanite m’ byen wo sou ma-drapo konsyans mwen pou Tousen Louvèti ak Chalmay Peralt ka ede m’ derasine tout move lawon k’ap gagannen peyi a nan boutèy nasyonal.»
Lanmò sibit ak kòchri kretyen-vivan pa te ka make sezisman konsa sou figi Madoun ak Dariyis ki pa t’ vle kwè zòrèy yo. Bouch lejèman ouvè, batman kè rapid, yo vire tèt yo nan direksyon Onora pou yo konnen sa ki pral fèt. Malèn limenm, li zongle Jozafa pou misye ka mete dlo nan diven l’. Manmzèl konnen ke makout, menmlè yo tankou fanmi ou, depi yo grangou osnon angaje, se pwòp enterè ak kòz yo ke yo pral defann. Lè Jozafa santi doulè penchen Malèn lan anlè jenou goch li, misye chita epi li repran vè li a pou l’ fin bwè rès anizèt la. Onora limenm ki te etone e lejèman dekontwole, eseye rekonpoze atitid li. Lè misye fin byen metrize l’, li leve kanpe, li eskize l’ pou li ka lèse tab la, aprèsa li mache byen dousman pou l’al kanpe dèyè do Jozafa. Ezila fèmen je l’, li mete men l’ tankou yon sen pou li priye nan kè l’. Mari ansanm ak marasa yo vire chèz yo an pou yo ka gade. Yo youn pa di anyen. Kwake yo pa fin twò konprann sa k’ap pase, yo presanti malè. Yo pran suiv avèk atansyon entèraksyon ant papa yo ak mesye Onora. Enstenktivman, youn lonje men bay lòt epi yo mare ti dwèt yo ak pa lòt la. Mari gade yo san li pa di yon mo, li konnen marasa gen pwòp langaj pa yo.
Jozafa ki pa konn kisa pou l’ atann de Onora, depoze men l’ sou janm Malèn epi li gade papa l’ pou li pa pèdi kontwòl li. Li konnen ke pawòl li yo te fwase Onora ki se yon defandè wouj doktrin Divalyeris la. Byen kalm, tèt li toujou nan direksyon Dèlfis, Jozafa santi souf Onora dèyè kou li. Nan yon vwa trankil, konpoze e ki file tankou jilèt bouyi. Mo Onora yo fè po Jozafa fè chèdepoul. Se nan moman sa a tou, misye wè rezon ki fè Onora mande l’ pou li lèse peyi a pli vit ke posib. Onora di l’ konsa:
«Se pa malen ou malen ni se pa paske ou gen bon kè ak bèl figi ki fè ou la a toujou. Pa janm bliye, menm nan lanfè gen moun pa. Si mwen pa t’ onore e respekte valè amitye fanmi an avèk tout sa Ezila soufri nan men ameriken, mwen pa t’ap oblije pase eponj sou yon pakèt pawòl sibvèsif ak aktivite kominis ke w’ap menmen. Se nayifte ou ki mete ou la a. Ki kote ou pase pou tande malere fè revolisyon ak bouch. Aprann sa yon fwa pou tout, konsyans boujwa a, konsyans klas dirijant peyi a se nan pòch Divalye li ye. Lajan egal pouvwa. Avèk entèlijans ou, devouman, e pasyon ou, ou ta ka rive lwen Leyogàn. Petèt, lè lavi nan peyi meriken kòmanse matonnen ou w’a wè jan ayiti dous,» Onora retire kò l’ dèyè do Jozafa, li foure demen l’ nan pòch li, li soupire epi li gade plafon an. Pandan tout moman sa a, tout moun, esepte Ezila ak Jozafa, te fikse je yo sou Onora. Se premye fwa yo wè misye parèt boulvèse e touche emosyonèlman konsa.
Kwake Malèn te rete an silans pandan echanj ant Jozafa ak Onara a, manmzèl santi li ta devore Onora pou fason l’ap fè leson moral bay Jozafa ak nan fason li fè Jozafa tounen yon mayengwen k’ap anmède dòmi moun de byen. Ensolans ke Onora demontre a fè Malèn wè rezon ki fè Ezila pa vle wè chèf. Andepi santiman Malèn, manmzèl fè tout posib li pou emosyon l’ pa pwochte sou figi l’.
Pandan kèlke segond Onora fè ap mache monte-desann nan salamanje a san li pa di yon mo, parèt yon etènite. Briskeman, kòmsi yon lespri pote langaj li tounen pou li, misye vire lòt bò tab la pou l’al kanpe dèyè do Ezila ki te toujou gen je l’ fèmen. Misye kanpe fiks tankou yon enspektè k’ap tann yon repons, oubyen k’ap tann yon moman kle pou li pote yon dènye jijman. Lè misye reyalize ke Jozafa pap ni wete ni mete yon yota pawòl sou deklarasyon li yo, misye di Jozafa konsa:
«Se konnen ou pa konnen jan mwen konsène pou byennèt ou! Petèt vwayaj sa a kapab fè anpil byen pou ou, e lè ou pare pou retounen w’a va konprann reyalite peyi a pi byen. Antouka, dènye pawòl m’ap di ou, sèke: Ayiti pap tounen yon lòt Kiba. Sistèm lan gen ase ranfòsman pou n’ mete tout moun sou kontwòl. O!… Pou m’ pabliye. M’ap fè ou jwenn paspò ak viza yo pli vit ke posib… Mwen ta renmen wè ou kite Ayiti ak tout plim sou do ou. Bon, mesyedam, Ezila, mèsi pou yon dine fòmidab e remontan. Jozafa, pase wè m’ lè ou pral fè papye yo… Je m’excuse et je me retire.»
Mesye Onora sòti nan salamanje a tankou yon lanmò sibit ki sot vale souf yon tchovi ki toujou nan tete. Tout moun se men sou bouch. Pa gen yon divinò nan Leyogàn ki te ka predi siklòn imen sa a ki fè kè bat tanbou laperèz. Lè Jozafa gade manman l’ k’ap ouvè je l’ li wè de ran dlo k’ap file desann sou jou li tankou de ti koulèv madlèn ki poko chanje po. Jozafa santi yon ponya nan flan kè li poutèt pèn ak doulè sa a li ajoute sou fado manman l’ ak poutèt li santi l’ fèb kont sistèm ki achte konsyans moun ki swadizan renmen lavi. Lè misye gade tout moun bò tab la epi li gade marasa yo, li santi yon kaskad lanmou koule anndan l’. Kounye a, san yon may dout, misye konnen ke osito Malèn akouche, y’ap mare pakèt yo pou yo kite tè natal la. Jozafa soupire, li bo madanm li epi li leve pou l’al bò kot manman l’ ak papa l’. Lè li pase dèyè do Dèlfis, li akolade l’ epi li panche tèt li avèk tout afeksyon l’ pou li bo Ezila sou je l’. Gou kriye Ezila yo ret sou bouch li tankou premye bo li te pataje ak Malèn.


text:
Oté
La kouyonis i donn anou in pti l’idé aproshann l’infini. In jenn marmaye i koz pa la politik !
/ 10 avril 2017
Moin t’apré « ékout in radyo. Demoun téi apèl é téi rapèl, gasparin-briné, gasparin-briné. Toudinkou, moin la antann la voi, sanm pou moin, sète in jene jan é log a té apré rag la politik, son tour, konm in moun i koné sak li l’apré di. Lo l’animatèr i domann éskiz épi i domann si log a i pé di on l’az ; log a i réponn trèzan ! Lo l’animatèr i rovir épi i di : « Trèzan é ou i koz déza konmsa ? ». Lo marmaye san démonté i di : « Akoz pa ? »
Oté, in n’éstan apré téléfone la soné, la soné li é in bann moun i di lé pa normal in n’afèr konmsa pars lo moun lé minèr é na poin lo droi d’votaz é lo z’afèr la fé lo biz konm i di zordi. L’èrla lo l’animatèr la trouv moiyin pou dir koméla in marmaye trézan i pé diskite in pé dsi tout sizé. So kou isi, demoun l’asasine lo l’animatèr, l’asiz dsili, l’asiez dsi li konmsi li té apré diminyé lo rol bann z’adilt dann la sosyété-Bann z’onm sirtou !
Sa la rapèl amoin lo tan bann madam la gingn droi d’votaz élontan apré bann bononm té apré ral kont la dsi. Mi di dannmon kèr, sirman té parèy kan bann z’ésklav afranshi la gingn lo droi voté. Moinlé sir lété sirman parèy kan dann désèrtin péi bann z’étranzé an pliské pèye z’inpo la gingn lo droi voté. Lé bien zoli kroir aou sipèryér mé kan désèrin moun i koz konmsa ou i diré zot i koz la baoush rouvèr é z’ot kozman i kass pa lo kat pate in kanar.
Moin pèrsonèl, moin nana in formil pou di sa.kaziman in formil matématik i di konmsa : la kouyonis i donn anou in l’dé aproshann l’infini. Sé dir si sa i donn amoin vèrtiz.. plito mal dann kèr.


text:
Jwe jwèt la Sèk Indirect Sèk Anliy sou entènèt:
100%[Reset]
Deskripsyon jwèt Sèk Indirect Sèk
Anvan ou choute espas ki pral ede ou gen yon pè gwo aswè lontan lè li vrèman nesesè. Ou se kòmandan an nan batiman an, ak yon nimewo gwo lènmi vle byen vit detwi ou ak ekip rete fidèl ou. Dodge lènmi yo oswa detwi yo ak ke manèv yo atizan konn fè nan voltijé!. Jwe jwèt la Sèk Indirect Sèk sou entènèt.
Karakteristik teknik nan jwèt la Sèk Indirect Sèk
- Jwèt Sèk Indirect Sèk te ajoute: 08.10.2013
- Kantite moun ki nan jwèt la: 1.17 MB
- Se jwèt la te jwe: 105 fwa
- Rating jwèt: 2.33 deyò 5 (3 estimasyon)
Jwèt tankou jwèt la Sèk Indirect Sèk
Download jwèt Sèk Indirect Sèk
Link to download jwèt la:DOWNLOAD
Afiche jwèt la Sèk Indirect Sèk sou sit entènèt ou:
Insert jwèt la Sèk Indirect Sèk sou sit entènèt ou, kopi kòd la ak keratin nan kòd la html nan sit ou. Epitou, si ou renmen jwèt la Sèk Indirect Sèk, kopi epi voye lyen ki nan yon zanmi oswa tout zanmi ou yo, pataje jwèt la ak mond lan!


text:
Jwe jwèt la Pati mask Anliy sou entènèt:
100%[Reset]
Deskripsyon jwèt Pati mask
Chwazi yon bèl rad pou yon nwit kanaval misterye, de preferans avèk yon mask. . Jwe jwèt la Pati mask sou entènèt.
Karakteristik teknik nan jwèt la Pati mask
- Jwèt Pati mask te ajoute: 19.01.2012
- Kantite moun ki nan jwèt la: 0.63 MB
- Se jwèt la te jwe: 2479 fwa
- Rating jwèt: 4.33 deyò 5 (15 estimasyon)
Jwèt tankou jwèt la Pati mask
Download jwèt Pati mask
Link to download jwèt la:DOWNLOAD
Afiche jwèt la Pati mask sou sit entènèt ou:
Insert jwèt la Pati mask sou sit entènèt ou, kopi kòd la ak keratin nan kòd la html nan sit ou. Epitou, si ou renmen jwèt la Pati mask , kopi epi voye lyen ki nan yon zanmi oswa tout zanmi ou yo, pataje jwèt la ak mond lan!


text:
Jwe jwèt la Inondasyon Anliy sou entènèt:
100%[Reset]
Deskripsyon jwèt Inondasyon
Yon tirè flash ti jan etranj, men byen depandans. Bagay la prensipal la pran tan nan rete tann pou sa a inondasyon. . Jwe jwèt la Inondasyon sou entènèt.
Karakteristik teknik nan jwèt la Inondasyon
- Jwèt Inondasyon te ajoute: 18.02.2011
- Kantite moun ki nan jwèt la: 0.62 MB
- Se jwèt la te jwe: 5325 fwa
- Rating jwèt: 3 deyò 5 (4 estimasyon)
Jwèt tankou jwèt la Inondasyon
Download jwèt Inondasyon
Link to download jwèt la:DOWNLOAD
Afiche jwèt la Inondasyon sou sit entènèt ou:
Insert jwèt la Inondasyon sou sit entènèt ou, kopi kòd la ak keratin nan kòd la html nan sit ou. Epitou, si ou renmen jwèt la Inondasyon , kopi epi voye lyen ki nan yon zanmi oswa tout zanmi ou yo, pataje jwèt la ak mond lan!


text:
mwen toujou cheke poum ka we sa zelit malprop an ayiti ap fe...
MWEN TOUJOU CHEKE POUM KA WE SA ZELIT MALPROP AN AYITI AP FE. YO VAN NOU TANKOU ESKLAV POU ANRICHI ANSYEN KOLON YO AK YO MENM TOU. NI ZELIT NOU YO AK BLAN YO TE POSEDE ESKLAV E SE SAK FE YO PAP JANMEN KITE NOU MENM NEG NWA DEVLOPE PEYI SA A. YAP TOUJOU FE KOKOT AK FIGARO AVEK BLAN POU KENBE AYISYEN NAN IGNORANS AK SOU DEVLOPMAN.
KENBE LA E APRE BONDYE NAP RETE GADE ZAK MALPWOP YO TANDE.
Response to:
Toulimen, ou toujour nan blog sa.
Subject:
Ki Sa Ou Ka Fe Ak Yon Elit Malprop Tankou Elit Peyi Dayiti
Pa ka genyen lespwa menm le se elit la ki sou pouvwa avek retou Tea-Party nan tet pouvwa avek prezidan Soulouque...


text:
Mafyou 14
Lanmò Jan Batis
(Mak 6:14-29; Louk 9:7-9)
1An tan sala sété Hèròd ki té ka kondwi Galili. Lè i tann tout sé miwak-la Jézi ka fè-a, 2i di sé sèvant li-a, “Sa sé Jan Batis ki wésisité, épi sé pou sa i ni pouvwa pou fè miwak.”
3Hèròd di sa paski i té ja fè yo awété Jan Batis épi mawéʼy épi météʼy lajòl pou lapéti Hèrodiyas, madanm fwèʼy Filip, 4paski Jan Batis té di i pa dwèt pou Hèròd té ni madanm fwèʼy kon madanm li. 5Hèròd té vlé tjwé Jan Batis, mé i té pè sé jan Galili-a paski yo té konsidiwé Jan Batis kon an pwòfèt.
6Mé asou jou annivèwsè Hèròd, tifi Hèrodiyas-la dansé douvan tout sé moun-an ki té an fèt-la, épi sa fè Hèròd plézi an chay. 7Kon sa i sèwmanté douvan tout moun i kay bay tifi-a népòt sa i mandé.
8Tifi-a swiv konsèy manmanʼy épi i mandé pou tèt Jan Batis asou on pla! 9Sa té fè wa-a lapenn an chay, mé paski i té ja fè pwonmèt-la douvan tout sé moun-an ki té an fèt-la, i té ni pou fè sa ti fi-a mandéʼy. 10Kon sa i konmandé sòldaʼy pou ay koupé tèt Jan Batis an lajòl-la. 11Yo mennen tèt Jan Batis bay tifi-a asou on pla, épi tifi-a pwanʼy épi i mennenʼy bay manmanʼy. 12Épi sé disip Jan Batis-la vini pwan kò-a épi yo mennenʼy ay téwé, épi yo alé di Jézi tout sa ki té fèt.
Jézi Bay Senk Mil Moun Manjé
(Mak 6:30-44; Louk 9:10-17; Jan 6:1-14)
13Lè Jézi tann yo tjwé Jan Batis, i pwan an kannòt épi i pati alé adan an plas pouʼy té wèsté pa kòʼy. Mé sé moun-an vin konnèt sa épi yo kité sé vilaj-la koté yo té ka wèsté-a. Yo pasé bòdaj dlo-a épi yo swiv li. 14Lè i désann kannòt-la, i wè an chay moun la. Yo fèʼy lapenn an chay épi i djéwi tout sa ki té malad.
15Lè sé disip-la wè sòlèy kouché, yo di Jézi, “La pa ni moun ki ka wèsté isi-a, épi i ja ta. Voyé sé moun-an alé an sé vilaj-la pou yo ay achté manjé pou yo manjé.”
16Jézi di yo, “Yo pa oblijé alé. Sé ou menm ki ni pou ba yo manjé.”
17Yo di Jézi, “Nou pa ni pli pasé dé pwéson épi senk pen.”
18Jézi di, “Mennen yo ban mwen.” 19I di tout moun, “Asid asou zèb-la.” I pwan pwéson-an épi pen-an èk i lévé zyéʼy an syèl épi i wimèsyé Bondyé. I kasé pen-an épi i bay sé disip li-a, épi yo sépawéʼy bay tout moun. 20Sé moun-an manjé bouden yo wèd. Lè yo fin manjé, sé disip-la anmasé sé mòso-a ki wèsté-a épi yo météʼy adan panyen, épi yo jwenn douz panyen plen. 21An tout sé moun-an ki té la-a ki manjé pen sala, la té ni senk mil (5,000) nonm, apa di madanm épi ti manmay.
Jézi Maché Asou Dlo-a
(Mak 6:45-52; Jan 6:15-21)
22Lè sala Jézi fè sé disip li-a antwé adan an kannòt pou yo alé lòt bò Lanmè Galili-a paditan i menm wèsté dèyè pouʼy voyé sé moun-an alé lakay yo. 23Apwé i fin voyé sé moun-an alé, i mouté asou an ti mòn pa kòʼy ay pwédyé, épi lè sòlèy kouché i té la toujou. 24A lè sala kannòt-la té ja lwen an lanmè-a. Lanmè-a té ka malmennenʼy paski van-an té ka vanté kont kannòt-la. 25Avan sòlèy lévé, Jézi maché asou dlo-a pouʼy ay jwenn sé disip-la. 26Lè sé disip-la wè Jézi ka maché asou dlo-a, yo té pè an chay. Yo di, “Sa sé an lèspwi!” épi yo fè an kwi afòs yo té pè.
27Menm lè-a Jézi di yo, “Pwan tjè! Sé mwen menm ki la, pa pè!”
28Pita di, “Mèt, si sé ou pou vwé, di mwen vini jwenn ou asou dlo-a.”
29Épi Jézi diʼy, “Vini!” Kon sa Pita désann kannòt-la épi i koumansé maché asou dlo-a ay jwenn Jézi. 30Mé lè i wè mizi fò van-an té ka vanté, i té pè épi i koumansé désann anba dlo. I hélé, “Mèt, sové mwen!”
31Menm lè-a Jézi lonjé lanmenʼy épi i tjenbé Pita épi i diʼy, “Lafwaʼw fèb toubonnman! Pouki ou pa kwè mwen sa fèʼw vin jwenn mwen asou dlo-a?”
32Yo toulé dé antwé andidan kannòt-la, épi van-an bésé, 33épi sé disip-la adowé Jézi épi yo di, “Ou sé Gason Bondyé pou vwé!”
Jézi Djéwi Sé Malad-la Ki An Jennèsawèt-la
(Mak 7:1-13)
34Yo janbé lanmè-a épi yo wivé asou tè Jennèsawèt, 35épi lè sé moun-an ki té la-a wè sété Jézi, yo voyé pwan tout moun ki té malad an sé plas-la ki oliwon-an, épi yo mennen yo bay Jézi. 36Yo mandé Jézi pou kité sé moun-an touché ti bout had li sèlman, épi tout sa ki té touché bout had Jézi té djéwi.


text:
Pwodwi pou Telefòn bèl floral ekri an lèt detache nou yo se asire w ke ou aksantué bote ou, ak Spruce moute nenpòt ki ekipe.Voye rechèch
Fashion fanm gwo floral enprime bèl echap
1.Materyèl: 100% Viskoz
2.Size: 90 * 190 cm
3.MOQ: 800pcs / koulè
4.OEM akseptab
Jwenn kontra gwo sou modèl BREEZE pou echèl anprent Floral nan Dènye foul ak fini pou Fi.
Nou ap espesyalize nan tout kalite dam ak mòd chòp mòd. Koton, Acrylic, Polyester, lenn mouton, jakar, bwode, long, echap kare, elatriye, w / segondè bon jan kalite ak pri konpetitif.
1. Materyèl ak gwosè: divès materyèl ak gwosè ki disponib pou w chwazi.
2. Style ak modèl: anpil modèl style ak modèl roman ki disponib
3. Aksepte ti lòd ak lòd OEM
4. Pake: 1pc / pe sak, oswa selon kliyan demann.
5. Nou ka fè echantiyon dapre kliyan demann oswa foto, echantiyon plon tan nan 15 jou.
Tanpri kontakte nou si ou enterese nan nenpòt ki Styles sou sit entènèt nou an.
Breeze Fashion gen rapò SEDEX, ak pas M & S & BSCI kontwòl kontab la.
Ak Breeze se yon komès faktori ki baze sou, ekip nou an achte fil yo ak Lè sa a, voye nan resi faktori, enprime faktori ak Lè sa a, vin tounen yo fè koud, procesna ak enspeksyon tèt nou. Se poutèt sa, nou gen bon kontwòl sou pri a, bon jan kalite ak tan livrezon.
Echantiyon nou yo gratis, ou ka vizite biwo nou yo ak faktori.
Nou ka fè OEM oswa ODM lòd, ou ka mete etikèt pwòp ou a ak logo sou pwodiksyon an.
Tan an plon nan pwodiksyon esansyèl yo pral 45-60 jou.
Breeze Fashion se yon bon bagay nan fè tout kalite Pwodwi pou Telefòn alamòd, espesyalman bon nan foula , chapo. Breeze a pwofesyonèl ekip teknik ak konsepsyon ak 10+ ane nan eksperyans ki gen rapò pèmèt briz travay avèk pifò kalite materyèl (viskoz, souri, polyester, Acrylic, koton, swa, kashmere, Angora elatriye), kidonk li nan chwa ou ak Breeze te kapab konsèy ou si ou vle. Ak Breeze Fashion kapab tou bay lank ak sèvis enprime.
FAQ
1.Ki jan mwen mande ak sa k ap pase apre? Ou aksepte OEM?
Voye yon imèl nan Breeze oswa kite yon mesaj sou sit entènèt Breeze sou demand ou yo ak Fashion Breeze ka ede w fini nenpòt ki acha travay sou Pwodwi pou Telefòn alamòd.
Wi, akeyi nenpòt nan lòd OEM oswa ODM ou.
2. Mwen bezwen vini nan faktori ou a lòd?
Byenveni nan vizite biwo nou yo ak faktori! Men, si sa a se soti nan bidjè ou, pa enkyete, Breeze Fashion ka fè tout bagay nan imèl, telefòn ak pòs.
3. Èske mwen kapab mande echantiyon yo an premye, epi mete lòd la esansyèl?
Wi ou kapab. Breeze Fashion konprann ke kliyan vle echantiyon premyèman, ak Lè sa a, bezwen yon peryòd lavant yo kolekte lòd nan men kliyan yo. Sa a se pa yon pwoblèm.BTW, Breeze Fashion ki kalifye yo pwodwi dapre kliyan 'konsepsyon, oswa ou ka chwazi tou echantiyon nan sit entènèt nou an, nan kou, Breeze pral mete ajou estil yo toujou ap.
4. Èske ou bay echantiyon gratis?
Wi, echantiyon yo gratis, men frè ekspresyon an ta dwe nan kont achtè a, kidonk, tanpri bay kont eksprime ekspozisyon ou an, DHL, FedEx, TNT oswa sa ki tout tan courrier ou renmen, ekip lavant Breeze a pral kontakte avèk yo dirèkteman yo voye echantiyon an lè li disponib.
5. Ki tan livrezon an pou echantiyon?
Si se pa nan sezon okipe, ou te bay lòd echantiyon yo pral anbake nan 2 semèn.
6. Ki tan plon fabrikasyon an epi pou resevwa lòd mwen an?
An jeneral, tan an plon nan pwodwi lòd esansyèl se sou 45-60 jou, ki se tou depann sou estati a nan materyèl yo anvan tout koreksyon ak tan an ou bezwen konfime echantiyon an PP epi mete yon lòd, se konsa konfimasyon bonè ou nan echantiyon an ak ofisyèl PO pral byen itil pou
Breeze Fashion al kontre kondisyon livrezon ou tan.
7. Èske mwen ka mete etikèt pwòp mwen ak logo sou pwodwi yo?
Natirèlman ou ka! Epi ou ka gen de opsyon:
1) Voye konsepsyon etikèt ou a ak nou Breeze Fashion fè yo pou ou.
2) Voye etikèt fini ou ak nou Breeze Fashion mete yo sou rad yo (gratis).
Anbalaj:
A. Nou ap espesyalize nan tout kalite dam ak mòd chòp mòd. Koton, Acrylic, Polyester, lenn mouton, jakar, bwode, long, echap kare, elatriye, w / segondè bon jan kalite ak pri konpetitif.
1. Materyèl ak gwosè: divès materyèl ak gwosè ki disponib pou w chwazi.
2. Style ak modèl: anpil modèl style ak modèl roman ki disponib
3. Aksepte ti lòd ak lòd OEM
4. Pake: 1pc / pe sak, oswa selon kliyan demann.
5. Nou ka fè echantiyon dapre kliyan demann oswa foto, echantiyon plon tan nan 15 jou.
Tanpri kontakte nou si ou enterese nan nenpòt ki Styles sou sit entènèt nou an.
B.Breeze Fashion gen rapò SEDEX, ak pas M & S & BSCI kontwòl kontab la.
Ak Breeze se yon komès faktori ki baze sou, ekip nou an achte fil yo ak Lè sa a, voye nan resi faktori, enprime faktori ak Lè sa a, vin tounen yo fè koud, procesna ak enspeksyon tèt nou. Se poutèt sa, nou gen bon kontwòl sou pri a, bon jan kalite ak tan livrezon.
Nou echantiyon yo gratis, ou ka vizite biwo nou yo ak faktori.
Nou ka fè OEM oswa ODM lòd, ou ka mete etikèt pwòp ou a ak logo sou pwodiksyon an.
Tan an plon nan pwodiksyon esansyèl yo pral 45-60 jou.
D.Breeze Fashion se yon bon bagay nan fè tout kalite Pwodwi pou Telefòn alamòd, espesyalman bon nan foula, chapo. Breeze a pwofesyonèl ekip teknik ak konsepsyon ak 10+ ane nan eksperyans ki gen rapò pèmèt briz travay avèk pifò kalite materyèl (viskoz, souri, polyester, Acrylic, koton, swa, kashmere, Angora elatriye), kidonk li nan chwa ou ak Breeze te kapab konsèy ou si ou vle. Ak Breeze Fashion kapab tou bay lank ak sèvis enprime.


text:
Inyon Ewopeyen Reporter korèspondant
Dènye Posts Inyon Ewopeyen Reporter korèspondant la
Dame Margaret Beckett di pwoblèm konpòtman Brexit 'trump move'
Ansyen sekretè etranje di fè fas ak Brexit "twonpèt move konpòtman"
Fanm te di ke yo pa 'mens ase' pou tretman maladi manje, Deputy te di
Deputy deba stigma la ki antoure maladi manje di "pwofesyon medikal la yo pap resevwa pasyan ki gen maladi manje".
Oratè: Commons bezwen nouvo kò pou mennen ankèt sou entimidasyon
Yon kò endepandan bezwen envestigasyon entimidasyon, asèlman ak akizasyon move kondwit seksyèl nan Commons la, di John Bercow.
Entimidasyon reklamasyon: Maria Miller di Jan Bercow pou kite fimen
Kominote a bezwen nouvo lidèchip, apre yon rapò jwenn entimidasyon ak arasman pa te fè fas ak, di fanm yo ak prezidan komite egalite.
Bercow mande pou kò endepandan egzaminen reklamasyon Commons Commons yo
Oratè John Bercow di yon kò ekstèn nouvo ta dwe mennen ankèt sou tout reklamasyon bullying Commons.
#SRB anonse pwochen etap pou #BancoPopular tande pale de kreditè ak aksyonè yo
Aksyonè ki anrejistre ak kreditè ki konsidere ki kalifye yo pral envite yo soumèt kòmantè ekri yo nan SRB la nan 6 Novanm 2018. Konsèy Administrasyon Rezolisyon Single (SRB) se kounye a finalize preparasyon li yo pou aksyonè ki afekte yo ak kreditè yo ka egzèse dwa yo pou yo tande. Pwosesis sa a pèmèt moun ki afekte yo soumèt kòmantè yo sou [...]
Pepper otomatik la di depute sou entèlijans atifisyèl
Pepper otomatik a reponn kesyon de Deputy nan komite a chwazi edikasyon sou ede nan swen pou pi gran moun.


text:
Avèk koze rezo sosyal la, pwomote yon blòg se bagay ki vin pi fasil ke tout tan yo. Kounye a ou pa bezwen lajan pou promote yon blòg sèl sa w ap bezwen se asire ke ou kapte atansyon moun ak sa w ap ekri yo. Se rete w ap …Wè plis
Kijanw ka sipann pèdi kontak, foto, videyo ak lòt bagay enpòtan sou telefòn ou?
Pi gwo pwoblèm kap bat moun ki fèk genyen yon telefòn entèlijan se pèdi tout sa ki te sou telefòn li aprè li fin restore li. Sila ki ap plenyen yo pèdi kontak, foto, mizik ak lòt bagay ankò. Anpil moun viktim de sa men jamè poze tèt yo kesyon …Wè plis
E si ou te ka kontwole Machin ou (kamyon, vwati, taptap ) an tan reyèl!
Jodi a mwen deside pale ou de OBD (onboard diagnostics) ki vle di dyagnostik anbake.Se yon estanda ke yo etabli depi lane 96 (1996) pou machin a gazolin y’ap pwodui yo.OBD a bay mwayen pou kontwole tout sa ki konpoze machin nan ki ka polye lè a tankou lwil, gaz …Wè plis
Ki pi bon moman ou ka fè yon pòs sou Facebook?
Rezo sosyal se youn nan pi bon plas nan tan n’ap viv la pou yon moun ta fè promosyon epi agrandi popilarite’l. Men se pa sa Sèlman, ou pa dwe sèlman fè yon pòs paske ou santiw renmenl . Gen lè ki pi bon ke lòt. Erezman ak Facebook analitik …Wè plis
Vin yon blogè pouw ka fe lajan sou facebook ak google (kijan pouw pouw transfere blog ou a sou Domanine ou)
Klike la pouw download lis IP yo.Wè plis
Fè lajan sou entènèt videyo 3 (Kijan yo upload videyo sou youtube)
Fè lajan sou entènèt (Kisa ki youtube la? video 1)
Kijan pouw fè lajan sou enènèt ak itilizel san kat de credi. Video 1
Kijan pouw fè lajan sou enènèt Video #2
fè lajan sou enènèt ak itilizel san kat de credi. Video #3
Nan video saa nap montrew kijan pouw fe kob sou entènèt, ak itilizel menm siw pagen kat de kredi. menm siw pako gen website. klike laa pouw enskri sou website la. Adress: http://linkshrink.net/ref=f6hyGWè plis


text:
Animal lagè san rete (Animal Wars)
Jwe: 1,885 Fwa
Pataje ansanm ak zanmi ou
Animal lagè san rete: Tankou jwèt vè, ou ta dwe évoluer, dude en bouk kabrit, se limaces, dife foumi: yo tou ak poopy Garrison salè goumen ak lòt. Bataille entre America, zanmi m
Kontwòl yo:
Kontwòl yo:
Nouvo jwèt
Animal lagè san rete se yon jwèt flash sa ou kapab jwi jwe en gratis. Malgre sa Tankou jwèt vè, ou ta dwe évoluer, dude en bouk kabrit, se limaces, dife foumi: yo tou ak poopy Garrison salè goumen ak lòt, ou ka jwenn nouvo jwèt jouer chak jou. Si ou renmen game, sa a, ou ka jwe jwèt menm jan an pou Animal lagè san rete nan Gamelola.com. Houke jwèt Favoris ou:, Ajoute ou pi renmen jwèt Blog ou Facebook nan paj ou ak peut jwe sou sit entènèt kont ou!
Plis jwèt


text:
Yon nimewo resikle se yon nimewo telefòn te ki deja te pou yon kliyan Digicel, akòz yon peryòd tan san li pa mete minit sou li (anjeneral 120 jou ki komanse dènye fwa li te mete minit ) nimewo a ap resikle Pou wè pou kont ou ap avanse lè w rechaje kont ou klike la.
Pou w jwenn posibilite pou w reprann yon nimewo ki resikle wap bezwen
- Non ak siyati mèt sim ki resikle a
- NIF/CIN/lisans machin ou moto/ nimewo paspò mèt sim nan
- nimewo ki resikle a
- '’ICCID'' nimewo ki komanse pa 8901 nan kat sim nan.
5. yon nimewo pou yo rele w lè sim nan pare
6. Adrès mèt sim nan


text:
- Sep 15, 2017 -
1. D' pou batay nwa, ki se nesesite pou batman (venn) lajè adaptab MOPA teknoloji Fibre lazè marquage machin, ak fibre òdinè a lazè make machin diferan, fibre lazè sa a make machin ka soti nan D' nwa, ak jeneral fibre a lazè make machin pa ka ' fè sa,
2. estati koulè, sa a bezwen baze sou materyèl pou ajiste kèk karakteristik ak eseye nan fe en a kapab jwe yon varyete koulè,
3. fè a te fwape nwa a, se pou yo pa di, ak pwen dezyèm lan prèske,
4. online chape kò make, sa fè sa a vle di, sa vle di: fibres lazè make machin ak chenn asanblaj ansanm, pandan alimentation bò larivyè marquage a, se poutèt sa nou merite kapab amelyore efikasite travay nou, pou kèk bezwen pou yo sou liy asanble make, an jeneral manyèl mouvman ki pa te konvenyan atik ki se absoli pawòl Bondye,
5, fibre pòtab lazè marquage machin, lazè sa a make machin piti, pa pran plas la, pou rankontre de baz ki bezwen. Pou make kliyan a pa mande pou yo, lazè pòtab a make machin trè apwopriye.
Aplikasyon nan Fib Lazè Soudi machi...
Jun 09, 2017
Fib mak lazè machin nan konsantre n...
Jun 09, 2017
Lazè Making Machine Ranplase Ink Je...
Jun 09, 2017
Aplikasyon nan teknoloji mak lazè n...
Jun 09, 2017
Aplikasyon lazè make machin nan jad...
Jun 09, 2017
Avantaj ak aplikasyon nan mak lazè
Jun 09, 2017
Devlopman ak Ajisteman nan endistri...
Jun 09, 2017
Devlopman Ki dènye nouvèl ak Aplika...
Jun 09, 2017
Tandans lazè de teknoloji pou pwodw...
Jun 09, 2017
Domestik lazè mak machin mache ap d...
Jun 09, 2017
Fasil Lazè karakteristik machin kar...
Sep 19, 2017
Analiz de avantaj de Jinan Fibre la...
Dec 04, 2017
Ki sa ki Prensip la nan Fib mak laz...
Nov 11, 2017
Chak jou Antretyen nan Optique Fib ...
Dec 04, 2017
Poukisa Lazè Fermer lazè mak machin...
Nov 09, 2017
Fasil lazè mak machin Features mak ...
May 04, 2018
100W vole Mode Kòd CO2 Lazè mak machin
Mar 23, 2018
Fib Lazè Marquage machin travay videyo
Apr 19, 2018
Jeneral Objektif Laser grave soude ...
Mar 17, 2018
Avantaj ki genyen nan mak la Dot Ma...
Mar 17, 2018


text:
Opòtinite karyè apre yo fin fè CCNA Sètifikasyon
Yon Cisco CCNA sètifikasyon se mouvman an kache nan direksyon pou yon pwofesyon efikas ak yon exceptionnelles pami mak ki pi prestijye nan biznis la Rezo. Cisco Systems se yon chanpyon nan mitan pwodiktè yo ki pi aklame, ki gen orijin, ak machann nan Networking Routers ak switch. Cisco kouri yon gwo 'Rezo imen' - yon estrateji ritm ak super premye Miltimedya ki asosye moun sou mond lan ak chwa Audio ak korespondans videyo. CCNA sètifikasyon se mouvman an kache nan direksyon pou yon mwayen poul viv avèk mak sa a. CCNA se jis yon ti mache nan yon tan trase ak nan yon gwo degre dinamize rele chwa ke ou ap fè pou lavni ou.
Cisco ofri fòmasyon CCNA ak konfimasyon ki pral pèmèt ou pwogrè nan fason pwofesyon ou te chwazi a. Cisco pwogram afimasyon travay ofri aranjman nan senk nivo -
- Antre
- Associate
- Pwofesyonèl
- Ekspè
- Achitek
Enjenyè nwaj, chèf nwa ak fondasyon bati: nivo a Associate ofri CCNA diferan oswa Cisco sètifye Rezo Associate jwenn pare. CCNA Cloud se itil pou enjenyè nwaj, ekzekitif nwaj ak enjenyè fondasyon. Aranjman sa a se yon fason etonan fè fas ak jwenn aptitid santral la ak lè n ap kalkile konnen ki jan yo avèk siksè kontwole mouvman devlopman nan afilyasyon an. Kou yo pwopoze a enkòpore konpreyansyon Cisco Cloud fondamantal ak prezante Cisco Cloud Administrasyon ki aksesib nan bibliyotèk la elektwonik Cisco.
Sekirite Operasyon: CCNA Cyber Ops se yon preparasyon ki pral louvri diferan pòt louvri pou ou. Kenbe sekirite enfòmatize se yon travay ap eseye pou CCNA Cyber ops fòmasyon ap mete ou leve. Apre akreditasyon sa a, ou ka kòmanse pwofesyon ou ak konsantre sou operasyon sekirite. Atravè Centre CCNA Done, CISCO ofri yon planifikasyon laj ki pral pèmèt ou ekonomize tan ak lajan sou opinyon, pou egzanp, sèvè kiltive kad, itilize ak antretyen. Pou moun ki enkòpore nan distri kote tou de IT ak kad kounye a satisfè, CCNA Endistriyèl se desizyon ki pi bon. Li se patikilyèman enpòtan pou rasanble, okipe kontwòl, ak lwil oliv ak antrepriz gaz.
Sekirite: Yon lòt fòmasyon CCNA ki CISCO bay se sekirite CCNA. Yon fondasyon ki kapab ak CCNA sekirite ap gen kapasite pou devlope yon estrikti sekirite, pèsepsyon peril ak modere aranjman an nan danje. Li oswa li pral konpetan nan devlopman itilize kòm yon moso nan estrikti sekirite. Ekspè ak CCNA Routing, Cisco CCENT ak oblije chanje, oswa nenpòt CCIE sètifikasyon yo anfòm bòdwo a pou gen plan pou CCNA Sekirite akreditasyon.
Wireless: CCNA Wireless afimasyon adrese pwoblèm lan nan ekspè san fil ki gen don yo garanti ke avansman itilize pa biznis se nan yon mond pafè dekri, tcheke ak ankò tout otou ranfòse. Sa a sòt de fòmasyon pral pwolonje konesans ou ak aptitud nan LAN konfigirasyon, tcheke ak egzamen an. Ou pral gen kapasite nan egzekite konsantre aleka rezo yo òganize ak sa ki nan plis santre rezo aksè. Akreditasyon sa a gen yon koup nan esansyèl esansyèl.
konklizyon
Sètifikasyon, pou egzanp, CCNA bay yon desan desan nan vokasyon ou ak fè ou yon stride devan yo. Sètifikasyon yo nan CCNA pèmèt ou transfòme nan yon avantaj kritik pou afilyasyon ou.
Gade tou :
CCNA Sètifikasyon - Yon Gid Ranpli
CCNA Pwofesyonèl sètifye - Kesyon entèvyou ak repons
&bsp


text:
Gwo kare Polyester Acoustic Panel
Shenzhen Vinco Soundproufin Materyèl co, Ltd se youn nan pi bon gwo kare Polyester manifaktirè panèl acoustic yo ak founisè nan Lachin, akeyi nan gwo Customized nou an gwo kare Polyester panèl acoustic te fè nan UK, epi tou li akeyi yo tcheke pri a avèk nou. Son an acoustic ...Voye rechèch
Shenzhen Vinco Soundproufin Materyèl co, Ltd se youn nan pi bon gwo kare Polyester manifaktirè panèl acoustic yo ak founisè nan Lachin, akeyi nan gwo Customized nou an gwo kare Polyester panèl acoustic te fè nan UK, epi tou li akeyi yo tcheke pri a avèk nou.
Acoustic son absorption polyestè fib panèl la nan kare lajè relief se youn nan panèl fib Polyester, men sou sifas la nan plak la relasyon ak modèl karo, gen yon efè decoration pafè.
Polyester fib panèl nan detay kare kare an detay:
Prensip la nan panèl fib Polyester nan kare Wide Relief:
Gen anpil twou vid ki anndan materyèl nan tèt li, vag son ansanm ak sa yo twou vid ki genyen ak Lè sa a antre nan materyèl la andedan, lè son an ak materyèl fonksyon friksyon ak Lè sa a, Son enèji nan enèji chalè, li fè pati son materyèl absòpsyon nan mouye
Karakteristik:
A.as yon miray dekorasyon lajman dwe itilize nan biwo, lakay ou, teyat elatriye.
B.Soundproof pòt, ensonorize fenèt decoration
C.100% anviwonman an, ka manyen dirèkteman
D.DTY dekorasyon nan tèt ou, fasil pwòp, fasil koupe.
Ka varyete EA nan koulè dwe Customized
Pwodwi entwodiksyon:
Polyester fib panèl nan kare lajè relief se yon modèl ideyal ideyal modèl, li se 100% materyèl fib Polyester nan fabrike, gen yon gwo izolasyon son ak fonksyon absòpsyon son, anviwonman 100%, redwi bri .modèl sa a nou bourade yon kare lajè relief sou tablo a sifas, kidonk li gen yon dekorasyon bèl bagay tou, kite ou santi ou dekontrakte ak konfòtab.


text:
Jij 11
1 ¶ Jefte, moun peyi Galarad, te yon vanyan sòlda. Papa l' te rele Galarad. Manman l' te yon jennès.
2 Madan Galarad te fè lòt pitit gason pou mari l'. Men, lè pitit li yo fin gran, yo mete Jefte deyò nan kay la, yo di l' konsa: -Ou pa gen dwa jwenn anyen nan byen papa nou, paske ou se pitit yon jennès.
3 Jefte kouri met deyò pou frè l' yo, l' al rete nan peyi Tòb. Yon bann vòryen vin mete tèt ansanm avèk Jefte. Yo te konn soti avè l' al devalize moun.
4 ¶ Kèk tan apre sa, moun Amon yo leve vin fè lagè ak pèp Izrayèl la.
5 Lè moun Amon yo vin atake pèp Izrayèl la, chèf fanmi peyi Galarad la al chache Jefte nan peyi Tòb pou mennen l' tounen.
6 Yo di l' konsa: -Vini non! Pran kòmandman lame nou an pou n' ka goumen ak moun Amon yo.
7 Men, Jefte di chèf fanmi peyi Galarad yo: -Mwen te kwè nou pa vle wè m'? Nou fòse m' kite lakay papa m'! Koulye a nou nan traka, poukisa se mwen menm nou vin jwenn?
8 Chèf fanmi peyi Galarad yo di Jefte konsa: -Nou vin jwenn ou koulye a, paske nou bezwen pou ou mache ansanm avèk nou, pou ou goumen ak moun Amon yo, pou ou ka chèf tout moun ki rete nan peyi Galarad la.
9 Lè sa a, Jefte di chèf fanmi peyi Galarad yo: -Tansèlman, si nou fè m' tounen lakay pou m' goumen ak moun Amon yo, si Seyè a fè m' kraze yo, se mwen menm k'ap chèf nou tout bon wi!
10 Chèf fanmi peyi Galarad yo di Jefte konsa: -Nou pran Seyè a sèvi nou temwen! N'ap fè tou sa ou sot di la a.
11 Se konsa, Jefte ale avèk chèf fanmi peyi Galarad la, epi yo mete l' chèf pou l' gouvènen yo, pou l' kòmande lame yo. Apre sa, Jefte al repete tout kondisyon sa yo devan Seyè a, lavil Mispa.
12 ¶ Lèfini, Jefte voye mesaje bay wa moun Amon yo pou di l': -Kisa ou gen avèk nou? Poukisa ou vini goumen ak nou jouk nan peyi nou?
13 Wa moun Amon yo reponn mesaje Jefte yo: -Se paske pèp Izrayèl la, lè yo soti kite peyi Lejip, yo pran peyi a nan men nou, depi larivyè Anon jouk larivyè Jabòk ak larivyè Jouden. Koulye a se pou yo renmèt nou tè nou san bri san kont.
14 Jefte voye mesaje yo tounen al jwenn wa moun Amon yo,
15 avèk repons sa a: -Pèp Izrayèl la pa janm pran ankenn pòsyon nan tè moun Moab yo, ni nan tè moun Amon yo.
16 Paske lè pèp Izrayèl la t'ap kite Lejip, yo te mache nan tout dezè a jouk lanmè Wouj yo, epi yo rive Kadès.
17 Lè sa a, pèp Izrayèl la voye mesaje bò kote wa peyi Edon an pou di l' konsa: Tanpri, kite nou fè yon ti pase nan peyi a. Men, wa peyi Edon an pa t' vle kite yo pase. Yo te voye tou bò kote wa Moab la. Men, li menm tou, li pa t' vle kite yo pase. Se konsa pèp Izrayèl la rete Kadès.
18 Apre sa, yo pran mache nan dezè a, yo fè yon detou pou yo pa pase nan peyi Edon an ak nan peyi Moab la. Yo rive sou bò solèy leve peyi Moab la, lòt bò larivyè Anon an. Se la yo moute kan yo pou yo rete. Men, yo pa janm janbe lòt bò larivyè Anon paske se li ki te sèvi fwontyè pou peyi Moab la.
19 Lè sa a pèp Izrayèl la voye mesaje bay Siyon, wa peyi Amori a, ki te rete Esbon. Yo voye mande l' pèmisyon pou yo fè yon ti pase nan peyi l' la pou yo ka rive nan peyi kote yo prale a.
20 Men, Siyon pa t' fè pèp Izrayèl la konfyans, li pa t' kite yo pase. Li sanble tout sòlda li yo, yo vin moute kan yo bò Ajaza, epi yo atake pèp Izrayèl la.
21 Men, Seyè a, Bondye pèp Izrayèl la, lage Siyon ansanm ak tout moun li yo nan men pèp Izrayèl la ki bat yo byen bat. Se konsa, pèp Izrayèl la pran peyi a nan men moun Amori yo ki te rete nan zòn lan.
22 Yo pran tout peyi moun Amori yo pou yo, soti larivyè Anon bò nan sid jouk larivyè Jabòk bò nan nò, depi dezè a bò solèy leve jouk larivyè Jouden bò solèy kouche.
23 Konsa, se Seyè a, Bondye pèp Izrayèl la, ki te mete moun Amori yo deyò pou fè plas pou pèp Izrayèl la, pèp li a.
24 Koulye a, ou ta vle reprann tè a nan men Seyè a? Eske ou pa kenbe pou ou tou sa Kemòch, bondye ou la, ba ou? Epi ou ta vle pou nou pa kenbe sa Seyè a, Bondye nou an, ban nou?
25 Eske ou pi bon pase Balak, pitit gason Zipò a, wa peyi Moab la? Li pa janm leve dwèt li sou pèp Izrayèl la, li pa janm leve vin goumen ak nou.
26 Pèp Izrayèl la gen twasanzan depi li rete lavil Esbon ak lavil Awoyè ansanm ak tout ti bouk ki sou kont yo, ak tout lavil ki sou de bò larivyè Anon an. Poukisa, depi tout tan sa a, nou pa t' reprann yo?
27 Non. Mwen pa fè nou anyen, se nou menm ki fè m' lè nou vin fè m' lagè. Se Seyè a sèl moun ki pou jije. L'a deside ant pèp Izrayèl la ak pèp Amori a kilès ki gen rezon!
28 Men, wa moun Amori yo pa t' koute mesaj Jefte te voye ba li a.
29 ¶ Lespri Seyè a te sou Jefte. Jefte travèse peyi Galarad ak peyi Manase, li tounen lavil Mispa nan peyi Galarad. Apre sa, li kite lavil Mispa, li pase nan peyi Amon an.
30 Jefte te fè Seyè a yon ve. Li te di: -Si ou lage moun Amon yo nan men m',
31 m'ap ofri ou premye moun ki va soti lakay mwen vin kontre m' lè m'a tounen soti kraze moun Amon yo. M'ap boule l' nèt nan dife pou ou.
32 Se konsa, Jefte janbe lòt bò fwontyè a, li antre nan peyi moun Amon yo, l' al goumen ak yo. Epi Seyè a lage yo nan men l'.
33 Li bat yo depi lavil Awoyè rive nan tout zòn Minit la jouk Abèl Kiramen. Sa te fè vin lavil antou. Yo te touye anpil moun. Se konsa, moun Amon yo vin soumèt devan pèp Izrayèl la.
34 Lè Jefte tounen lakay li lavil Mispa, vwala se pitit fi li a ki te soti vin kontre l'. Li t'ap danse, li t'ap jwe tanbouren. Se te sèl pitit li te genyen. Li pa t' gen lòt pitit ankò, ni fi ni gason.
35 Lè Jefte wè li, li chire rad sou li sitèlman sa te fè l' lapenn, li di: -O pitit fi mwen! Ou touye papa ou. Poukisa se ou menm ki pou fè m' tout lapenn sa a! Mwen te fè yon gwo ve bay Seyè a. Koulye a m' pa ka pa kenbe l'.
36 Pitit fi a di l': -Papa, si ou te fè yon ve bay Seyè a, se pou ou fè m' sa ou te di w'ap fè m' lan, paske Seyè a te ba ou pouvwa pou ou tire revanj sou lènmi ou yo.
37 Apre sa li di papa l' konsa: -Yon sèl bagay m'ap mande ou! Ban m' yon ti delè de mwa pou m' al pwonmennen ansanm ak zanmi m' yo nan mòn yo pou m' al kriye, paske mwen pral mouri san m' pa marye.
38 Jefte kite l' ale pou de mwa. Se konsa, pitit fi Jefte a ansanm ak zanmi l' yo ale nan mòn, y' al kriye paske li tapral mouri tifi.
39 Sou de mwa, li tounen vin jwenn papa l' ki fè sa l' te pwomèt fè pou Seyè a. Se konsa, li mouri tifi. Se depi lè sa a sa rete yon koutim nan peyi Izrayèl la,
40 pou chak lanne medam pèp Izrayèl yo soti al pase kat jou ap kriye pou pitit fi Jefte, moun peyi Galarad la.


text:
Pèfòmans ak karakteristik
1.Sèvis motè a te adopte pou kondi mekanis bòdi a, pou lanse yon lyen mwazi anba tou. Mekanis la antye travay rapid, avèk presizyon, estabilite ak fleksiblite. Pandan se tan, li se enèji efikas ak anviwònman an san danje.
2.The motè servo kondwi sistèm etap ak sistèm etann amelyore vitès la, fleksibilite ak presizyon nan mouche.
3.No bezwen ekipe presyon ki ba lè a, li ka diminye konsomasyon pouvwa otan ke 30kw pou chak èdtan ak minimize envestisman ou kòm byen ke espas ki la pou mete machin nan. Nan yon sèl mo, li se enèji-efikas ak anviwònman an san danje.
4.Slide ki senp-nan fason pou aliye mwazi fè li posib pou operatè yo chanje mwazi fasil nan lespas 30 minit.
5.Konferans lan moun-machin se trè otomatize ak fasil yo opere. Machin nan kontra enfòmèl ant okipe yon zòn ki pi piti a.
6. Se seri sa a lajman ki itilize pou fè boutèy PET pou dlo pou bwè, gazeuz bwè mou, medyòm tanperati ranpli bwè, lèt, lwil manjab, manje, famasi, chak jou chimik ...... ect.
Pwodwi katalòg
Navigasyon rapid
We're Here to Help